Ssa Ekitiibwa mu Abo Abatukulembera | Kwagala kwa Katonda\nLwaki Tusaanidde Okussa Ekitiibwa mu Abo Abatukulembera?\n“Muwenga abantu aba buli ngeri ekitiibwa.”—1 PEETERO 2:17.\n1, 2. (a) Lwaki kituzibuwalira okussa ekitiibwa mu abo abatukulembera? (b) Bibuuzo ki bye tugenda okwekenneenya?\nWALI weetegerezza engeri omwana gye yeeyisaamu nga bamugambye okukola ekintu ky’atayagala kukola? Endabika ye ey’oku maaso eyinza okukyoleka nti tayagala kukikola. Aba awulidde ekyo muzadde we ky’amulagidde okukola era ng’akimanyi nti asaanidde okumugondera, kyokka ng’ekyo kye bamulagidde tayagala bwagazi kukikola. Engeri omwana oyo gye yeeyisaamu eraga ekyo fenna kye tutera okukola.\n2 Tekitera kutwanguyira kussa kitiibwa mu abo abatukulembera. Kyandiba nga naawe kikuzibuwalira okussa ekitiibwa mu abo abatukulembera? Bwe kiba bwe kityo, toli wekka. Ennaku zino, abantu tebaagalira ddala kussa kitiibwa mu abo ababakulembera. Kyokka yo Bayibuli egamba nti tusaanidde okussa ekitiibwa mu abo abatukulembera. (Engero 24:21) Mu butuufu, kikulu nnyo okubassaamu ekitiibwa bwe tuba ab’okusigala mu kwagala kwa Katonda. Naye kino kireetawo ebibuuzo. Lwaki kiyinza okutubeerera ekizibu ennyo okussa ekitiibwa mu abo abatukulembera? Lwaki Yakuwa ayagala tubasseemu ekitiibwa, era kiki ekijja okutuyamba okubassaamu ekitiibwa? N’ekisembayo, mu ngeri ki gye tuyinza okulaga nti tussa ekitiibwa mu abo abatukulembera?\nENSONGA LWAKI KIZIBU\n3, 4. Ekibi n’obutali butuukirivu byajjawo bitya, era lwaki obutali butuukirivu bwaffe bukifuula kizibu okussa ekitiibwa mu abo abatukulembera?\n3 Mu bufunze ka tulabe ensonga bbiri lwaki kizibu okussa ekitiibwa mu abo abatukulembera. Ensonga esooka, tetutuukiridde; ey’okubiri, n’abo abatukulembera tebatuukiridde. Ekibi n’obutali butuukirivu byava dda nnyo, Adamu ne Kaawa bwe baajeemera Katonda mu lusuku Edeni. N’olwekyo, obujeemu bwe bwavaako ekibi. N’okutuukira ddala leero tuzaalibwa nga tulimu omwoyo gw’obujeemu.—Olubereberye 2:15-17; 3:1-7; Zabbuli 51:5; Abaruumi 5:12.\n4 Olw’okuba tetutuukiridde, kyangu nnyo abasinga obungi ku ffe okufuna amalala, so ng’ate kitwetaagisa okufuba ennyo okusobola okuba abawombeefu. Ne bwe tuba nga tumaze emyaka mingi nga tuweereza Yakuwa n’obwesigwa, tusobola okufuna amalala oba emputtu. Ng’ekyokulabirako, lowooza ku Koola, eyayita mu bizibu ebingi ennyo ng’ali wamu n’abantu ba Yakuwa. Wadde kyali kityo, yayagala nnyo obukulu era ekyo kyamuleetera okukunga abantu okujeemera Musa, omusajja eyali asingayo obuwombeefu mu bonna abaaliwo mu kiseera ekyo. (Okubala 12:3; 16:1-3) Lowooza ne ku Kabaka Uzziya, amalala gwe gaaleetera okuyingira mu yeekaalu ya Yakuwa n’ayotereza obubaani, ekintu ekyali kirina okukolebwa bakabona bokka. (2 Ebyomumirembe 26:16-21) Abasajja abo baabonerezebwa olw’obujeemu bwabwe. Kyokka, ffenna tulina kye tuyigira ku bintu ebibi bye baakola. Tulina okufuba ennyo okwewala amalala agayinza okutulemesa okussa ekitiibwa mu abo abatukulembera.\n5. Abantu abatatuukiridde bakozesezza batya obubi obuyinza bwabwe?\n5 Ku luuyi olulala, abantu abatatuukiridde abali mu buyinza bakoze kinene nnyo okuleetera abo be bafuga obutabassaamu kitiibwa. Bangi ku bo babadde bakambwe nnyo era nga bayisa bubi abo be bafuga. Mu butuufu, ebyafaayo by’omuntu biraga bulungi nti abantu bakozesezza bubi obuyinza bwabwe. (Soma Omubuulizi 8:9.) Ng’ekyokulabirako, Sawulo yali musajja mulungi era nga muwombeefu Yakuwa we yamulondera okuba kabaka. Kyokka, yafuna amalala n’obuggya, era oluvannyuma yayigganya Dawudi, omusajja eyali omwesigwa. (1 Samwiri 9:20, 21; 10:20-22; 18:7-11) Nga wayiseewo ekiseera, Dawudi yafuuka kabaka mu Isirayiri, era y’omu ku bakabaka abaali abalungi ennyo. Kyokka obuyinza bwe yabukozesa bubi bwe yezza mukyala wa Uliya Omukiiti era n’alagira bateeke omusajja oyo ataalina musango awaali okulwana okw’amaanyi mu ddwaniro asobole okuttibwa. (2 Samwiri 11:1-17) Mazima ddala obutali butuukirivu bulemesa abantu okukozesa obulungi obuyinza bwabwe. Ate bwe kituuka ku bakulembeze abatatya Yakuwa, kiyitirira. Oluvannyuma lw’okwogera ku ngeri abamu ku bappaapa Abakatuliki gye baawomamu omutwe mu kuyigganya abantu, munnabyabufuzi omu Omungereza yawandiika nti: “Obuyinza bwonoona, ate obuyinza bwe buyitirira bwonoonera ddala.” Nga tulowooza ku ngeri abantu gye bakozesezzaamu obubi obuyinza, ka twekenneenye ekibuuzo kino: Lwaki tusaanidde okussa ekitiibwa mu abo abatukulembera?\n6, 7. (a) Okwagala kwe tulina eri Yakuwa kutuleetera kukola ki, era lwaki? (b) Kiki ekizingirwa mu kuba omuwulize, era tuyinza kukyoleka tutya?\n6 Ensonga esingayo obukulu etuleetera okussa ekitiibwa mu abo abatukulembera kwe kwagala—okwagala kwe tulina eri Yakuwa, okwagala bantu bannaffe, n’okwagala obulamu bwaffe. Olw’okuba twagala Yakuwa okusinga ekintu ekirala kyonna, tukola ebyo ebimusanyusa. (Soma Engero 27:11; Makko 12:29, 30.) Tukimanyi bulungi nti obufuzi bwe bwawakanyizibwa bwe wabalukawo obujeemu mu lusuku Edeni era nti abantu abasinga obungi bali ku ludda lwa Sitaani era bagaanye obufuzi bwa Yakuwa. Naye ffe tuwagira obufuzi bwa Yakuwa. Bwe tusoma ebigambo ebiri mu Okubikkulirwa 4:11, tukwatibwako nnyo. Ebigambo ebyo bikiraga bulungi nnyo nti Yakuwa y’asaanidde okufuga obutonde bwonna. Tukiraga nti tuwagira obufuzi bwe nga tukola ebyo by’ayagala buli lunaku.\n7 Okusobola okuwa Yakuwa ekitiibwa kitwetaagisa okumugondera mu buli mbeera. Kino tukikola olw’okuba tumwagala. Wadde kiri kityo, wayinza okubaawo embeera we kiyinza okutubeerera ekizibu ennyo okugondera Yakuwa. Okufaananako omwana ayogeddwako ku ntandikwa y’essuula eno, mu mbeera ng’eyo kiba kitwetaagisa okuyiga obuwulize. Tukimanyi bulungi nti Yesu yakola ebyo Kitaawe by’ayagala ne bwe kyabanga ekizibu ennyo. Yagamba Kitaawe nti: “Kye njagala si kye kiba kikolebwa wabula ggwe ky’oyagala.”—Lukka 22:42.\n8. (a) Kiki ekizingirwa mu kugondera Yakuwa leero, era kiki ekiraga engeri Yakuwa gy’atwalamu ensonga eno? (b) Kiki ekiyinza okutuyamba okukolera ku kubuulirira okutuweebwa era n’okukkiriza okuwabulwa? (Laba akasanduuko akali ku lupapula 46-47.)\n8 Kya lwatu leero Yakuwa tayogera naffe kinnoomu, wabula akozesa Ekigambo kye n’abantu be abamukiikirira ku nsi. N’olwekyo, emirundi egisinga obungi tulaga nti tugondera Yakuwa nga tussa ekitiibwa mu abo b’ataddewo oba b’aleseewo okutukulembera. Bwe tubajeemera, gamba nga tugaana okukolera ku kubuulirira n’okuwabula kwe batuwa okuva mu Byawandiikibwa—tusobola okunyiiza Katonda waffe. Abayisirayiri bwe beemulugunyiza Musa era ne bamujeemera, Yakuwa yakitwala nti baali bajeemedde ye kennyini.—Okubala 14:26, 27.\n9. Lwaki okwagala kwe tulina eri bantu bannaffe kwandituleetedde okussa ekitiibwa mu abo abatukulembera? Waayo ekyokulabirako.\n9 Ate era okussa ekitiibwa mu abo abatukulembera kiraga nti twagala bantu bannaffe. Lwaki tugamba bwe tutyo? Kuba akafaananyi ng’oli mu magye. Eggye okusobola okutuuka ku buwanguzi era n’obutasaanyizibwawo, kyesigama ku ngeri buli musirikale gy’akolaganamu n’abaduumizi b’eggye, ng’abagondera era ng’abassaamu ekitiibwa. Singa ojeemera abaduumizi abo, oyinza okussa obulamu bw’abasirikale banno bonna mu kabi. Kyo kituufu nti amagye g’abantu gonoonye ebintu bingi nnyo. Kyokka, eggye lya Yakuwa lyo likola birungi byereere. Emirundi mingi Bayibuli eyogera ku Katonda nga “Yakuwa ow’eggye.” (1 Samwiri 1:3) Ye Muduumizi w’eggye eddene ennyo ery’ebitonde eby’amaanyi eby’omwoyo. Oluusi, Yakuwa ayogera ku baweereza be ab’oku nsi ng’eggye. (Zabbuli 68:11; Ezeekyeri 37:1-10) Singa tujeemera abo Yakuwa bataddewo okutukulembera, olowooza tuba tetuteeka mu kabi basirikale bannaffe be tulwana nabo olutalo olw’eby’omwoyo? Omukristaayo bw’ajeemera abakadde, ayinza okuleetera abalala mu kibiina okukosebwa. (1 Abakkolinso 12:14, 25, 26) Omwana bw’afuuka omujeemu, amaka gonna gayinza okuyisibwa obubi. N’olwekyo, tulaga nti twagala bantu bannaffe nga tussa ekitiibwa mu abo abatukulembera, era nga tukolagana bulungi nabo.\n10, 11. Tuganyulwa tutya bwe tugondera abo abatukulembera?\n10 Ate era tussa ekitiibwa mu abo abatukulembera olw’okuba kituganyula. Yakuwa bw’atukubiriza okussa ekitiibwa mu abo abatukulembera, emirundi mingi atutegeeza n’emiganyulo egikirimu. Ng’ekyokulabirako, akubiriza abaana okugondera bazadde baabwe basobole okuwangaala n’okuba abasanyufu. (Ekyamateeka 5:16; Abeefeso 6:2, 3) Atuku biriza okugondera abakadde mu kibiina tusobole okusigala nga tulina enkolagana ennungi naye. (Abebbulaniya 13:7, 17) Ate era, atukubiriza okugondera ab’obuyinza kubanga ekyo kya bukuumi gye tuli.—Abaruumi 13:4.\n11 Bwe tumanya ensonga lwaki Yakuwa atukubiriza okuba abawulize, kituyamba okussa ekitiibwa mu abo abatukulembera. Kati ka tulabeyo embeera za mirundi esatu mwe tuyinza okulagira nti tussa ekitiibwa mu abo abatwala obukulembeze.\n12. Buvunaanyizibwa ki Yakuwa bw’awadde omwami oba taata, era ayinza kubutuukiriza atya?\n12 Yakuwa kennyini ye yatandikawo enteekateeka y’amaka. Okuva bwe kiri nti Yakuwa Katonda wa ntegeka, ayagala amaka gaddukanyizibwe bulungi. (1 Abakkolinso 14:33) Yakuwa awadde omwami oba taata obuvunaanyizibwa okuba omutwe gw’amaka. Omwami alaga nti assa ekitiibwa mu Mutwe gwe, Kristo Yesu, ng’akoppa engeri Yesu gy’akulemberamu ekibiina. (Abeefeso 5:23) N’olwekyo, omwami tasaanidde kulagajjalira buvunaanyizibwa bwe, wabula alina okubutuukiriza obulungi. Ate era tasaanidde kuba mukambwe oba nnaakyemalira, wabula, asaanidde okuba ng’ayagala ab’omu maka ge, nga si mukakanyavu, era nga wa ekisa. Asaanidde okukijjukiranga bulijjo nti obuyinza bwe buliko ekkomo—tebwenkana bwa Yakuwa.\nTaata Omukristaayo akoppa engeri Yesu gy’akozesaamu obuyinza bwe\n13. Omukyala oba maama, ayinza atya okutuukiriza obuvunaanyizibwa bwe mu maka mu ngeri esanyusa Yakuwa?\n13 Omukyala oba maama asaanidde okukola ng’omuyambi wa bbaawe. Omukyala naye alina obuyinza mu maka, kubanga Bayibuli eyogera “ku ebyo nnyoko by’akuyigiriza.” (Engero 1:8) Kya lwatu obuyinza bw’alina tebwenkana bwa bbaawe. Omukyala Omukristaayo alaga nti assa ekitiibwa mu mwami we ng’amuyamba okutuukiriza obuvunaanyizibwa bwe ng’omutwe gw’amaka. Tasaanidde kumunyooma, tasaanidde kukozesa lukujjukujju kumusendasenda kukola ky’atayagala, era tasaanidde kwetwala ng’omutwe gw’amaka. Mu kifo ky’ekyo, asaanidde okumuwagira era n’okukolagana obulungi naye. Bw’aba nga takkiriziganya n’ekyo mwami we ky’aba asazeewo, ayinza okumubuulira endowooza ye mu bukkakkamu, kyokka n’asigala nga muwulize gy’ali. Omukyala bw’aba n’omwami atali mukkiriza, ayinza okwolekagana n’embeera ezisoomooza, naye obuwulize bwe buyinza okuleetera bbaawe okwagala okuyiga ebikwata ku Yakuwa.—Soma 1 Peetero 3:1.\n14. Abaana bayinza batya okusanyusa abazadde baabwe awamu ne Yakuwa?\n14 Abaana basanyusa nnyo Yakuwa bwe bagondera bazadde baabwe, ate era ekyo kisanyusa bazadde baabwe era kibaweesa n’ekitiibwa. (Engero 10:1) Ne mu maka omuli omuzadde ali obwannamunigina, abaana basaanidde okuba abawulize, nga bakimanyi bulungi nti kibeetaagisa okuyamba muzadde waabwe era n’okukolagana obulungi naye. Bonna abali mu maka bwe batuukiriza obuvunaanyizibwa Katonda bwe yabawa, amaka gabaamu emirembe n’essanyu. Kino kiweesa ekitiibwa oyo eyatandikawo amaka gonna, Yakuwa Katonda.—Abeefeso 3:14, 15.\n15. (a) Tuyinza tutya okulaga nti tussa ekitiibwa mu bukulembeze bwa Yakuwa mu kibiina? (b) Misingi ki egiyinza okutuyamba okugondera abo abatwala obukulembeze? (Laba akasanduuko akali ku lupapula 48-49.)\n15 Yakuwa alonze Omwana we okukulembera ekibiina Ekikristaayo. (Abakkolosaayi 1:13) Yesu naye alonze “omuddu omwesigwa era ow’amagezi” okulabirira abantu ba Katonda mu by’omwoyo. (Matayo 24:45-47) Omuddu omwesigwa beebo abali ku Kakiiko Akafuzi ak’Abajulirwa ba Yakuwa. Nga bwe kyali mu kibiina Ekikristaayo eky’omu kyasa ekyasooka, leero abakadde bafuna obulagirizi n’okubuulirira okuva eri Akakiiko Akafuzi, nga babufuna butereevu oba nga buyitira mu abo abakakiikirira, gamba ng’abalabirizi abakyalira ebibiina. Ffenna kinnoomu bwe tussa ekitiibwa mu bakadde, tuba tussa ekitiibwa mu Yakuwa.—Soma 1 Abassessalonika 5:12; Abebbulaniya 13:17.\n16. Mu ngeri ki abakadde gye balondebwa omwoyo omutukuvu?\n16 Abakadde n’abaweereza tebatuukiridde era bakola ensobi. Wadde kiri kityo, abakadde ‘birabo’ mu bantu, era baateekebwawo okuyamba ekibiina okusigala nga kinywevu mu by’omwoyo. (Abeefeso 4:8) Abakadde balondebwa omwoyo gwe omutukuvu. (Ebikolwa 20:28) Mu ngeri ki? Abasajja abo balina okutuukiriza ebisaanyizo ebiri mu Kigambo kya Katonda ekyaluŋŋamizibwa omwoyo omutukuvu. (1 Timoseewo 3:1-7, 12; Tito 1:5-9) Okugatta ku ekyo, abakadde bwe batuula okulaba obanga ow’oluganda atuukiriza ebisaanyizo ebyo, basaba Yakuwa abawe omwoyo omutukuvu basobole okusalawo obulungi.\n17. Lwaki oluusi abakazi Abakristaayo babikka ku mitwe nga baliko emirimu gy’ekibiina gye bakola?\n17 Ebiseera ebimu abakadde n’abaweereza bayinza obutabaawo okutuukiriza obuvunaanyizibwa bwabwe, gamba ng’okukubiriza olukuŋŋaana lw’okugenda mu nnimiro. Mu mbeera ng’eyo, ab’oluganda abalala ababatize bayinza okulukubiriza. Bwe watabaawo wa luganda n’omu, mwannyinaffe alina ebisaanyizo ayinza okukikola. Wadde kiri kityo, omukazi bw’abaako ky’akola mu kibiina oba mu maka nga kyandibadde kikolebwa musajja omubatize, asaanidde okubikka ku mutwe gwe. * (1 Abakkolinso 11:3-10) Ekyo tekifeebya bakazi wabula kibawa akakisa okukyoleka nti bassa ekitiibwa mu nteekateeka ya Yakuwa ey’obukulembeze mu maka ne mu kibiina.\n18, 19. (a) Oyinza kunnyonnyola otya ebyo ebiri mu Abaruumi 13:1-7? (b) Tulaga tutya nti tussa ekitiibwa mu b’obuyinza?\n18 Abakristaayo ab’amazima bakolera ku ebyo ebiri mu Abaruumi 13:1-7. (Soma.) Bw’osoma ennyiriri ezo, ojja kukyetegereza nti “ab’obuyinza” aboogerwako awo ze gavumenti z’ensi. Mu kiseera kino nga Yakuwa akyaleseewo gavumenti z’abantu, waliwo ebirungi bye zitukolera, gamba ng’okukuuma emirembe n’okutukolera ebintu ebimu ebituyamba. Twoleka nti tussa ekitiibwa mu b’obuyinza nga tugondera amateeka ge bataddewo. Tusasula emisolo, tujjuzaamu bulungi foomu oba ebiwandiiko gavumenti by’eba etwetaaza, era tugondera n’amateeka agatukwatako, agakwata ku b’omu maka gaffe, ku mirimu gyaffe, ne ku bintu byaffe ebirala. Wadde kiri kityo, singa ab’obuyinza batulagira okukola ekintu ekiyinza okutuviirako okujeemera Katonda, tetubagondera, wabula, tubaddamu ng’Abatume nti: “Tuteekwa kugondera Katonda so si bantu.”—Ebikolwa 5:28, 29; laba akasanduuko “ Ani Gwe Nsaanidde Okugondera?” akali ku lupapula 42.\nANI GWE NSAANIDDE OKUGONDERA?\nOmusingi: “Yakuwa ye Mulamuzi waffe, Yakuwa ye Muteesi waffe ow’amateeka, Yakuwa ye Kabaka waffe.”—Isaaya 33:22.\nKiki kye nnandikoze singa ŋŋambibwa okukola ekintu kyonna ekikontana n’emitindo gya Yakuwa?—Matayo 22:37-39; 26:52; Yokaana 18:36.\nKiki kye nnandikoze singa bandagira okulekera awo okukola ebyo Katonda bye yalagira?—Ebikolwa 5:27-29; Abebbulaniya 10:24, 25.\nKiki ekiyinza okunnyamba okugondera abo abatwala obukulembeze?—Abaruumi 13:1-4; 1 Abakkolinso 11:3; Abeefeso 6:1-3.\n19 Ate era tulaga nti tussa ekitiibwa mu b’obuyinza nga tukolagana bulungi nabo. Oluusi tuyinza okukolagana n’abakungu ba gavumenti. Omutume Pawulo yakolagananga n’abafuzi, gamba nga Kabaka Kerode Agulipa ne Gavana Fesuto. Abasajja abo baakola ebintu ebibi ennyo, naye Pawulo yayogeranga nabo mu ngeri eraga nti abassaamu ekitiibwa. (Ebikolwa 26:2, 25) Tukoppa ekyokulabirako kya Pawulo, ka tube nga twogera n’omukulembeze ali ku ddaala erya waggulu oba nga twogera n’omusirikale wa poliisi ow’omu kitundu kyaffe. Ku ssomero, abaana Abakristaayo bafuba okugondera abakulira amasomero, abasomesa baabwe, awamu n’abakozi abalala. Kya lwatu tetussa kitiibwa mu abo bokka abatawakanya nzikiriza zaffe, naye era ne mu abo abatayagala Bajulirwa ba Yakuwa. Mu butuufu, n’abatali bakkiriza basaanidde okukiraba nti tussa ekitiibwa mu balala.—Soma Abaruumi 12:17, 18; 1 Peetero 3:15.\n20, 21. Miganyulo ki egiri mu kussa ekitiibwa mu abo abatukulembera?\n20 Ka tukole kyonna kye tusobola okussa ekitiibwa mu balala. Omutume Peetero yagamba nti: “Muwenga abantu aba buli ngeri ekitiibwa.” (1 Peetero 2:17) Abantu bajja kukwatibwako nnyo bwe banaakiraba nti tubassaamu ekitiibwa. Kijjukire nti abantu batono nnyo leero abassa ekitiibwa mu balala. Okussa ekitiibwa mu balala ye ngeri emu gye tugonderamu ekiragiro kya Yesu ekigamba nti: “Muleke ekitangaala kyammwe kyakirenga abantu, basobole okulaba ebikolwa byammwe ebirungi, bagulumize Kitammwe ali mu ggulu.”—Matayo 5:16.\n21 Mu nsi eno ekutte ekizikiza, abantu ab’emitima emirungi bajja awali ekitangaala eky’eby’omwoyo. N’olwekyo, bwe tussa ekitiibwa mu abo abatwala obukulembeze mu maka, mu kibiina, era ne mu b’obuyinza, kiyinza okuleetera abamu okutandika okutambula naffe mu kitangaala. Nga kino kiba kirungi nnyo! Ekyo ne bwe kiba nga tekisobose, tusobola okuba abakakafu nti okussa ekitiibwa mu balala kisanyusa Yakuwa era kitusobozesa okusigala mu kwagala kwe. Tewali kintu kirungi kisinga ekyo.\n^ lup. 17 Ebyongerezeddwako ebiri ku lupapula 209-212 binnyonnyola ezimu ku mbeera eziyinza okwetaagisa abakazi okukolera ku musingi guno.\n“WULIRIZANGA OKUBUULIRIRWA ERA OKKIRIZENGA OKUKANGAVVULWA”\nOmwoyo gwa Sitaani—endowooza ye eyoleka obujeemu—gubuutikidde ensi ya kakyo kano. Bwe kityo, Bayibuli eyogera ku Sitaani nga “omufuzi w’obuyinza obw’empewo” era eyogera ne ku ‘mwoyo ogukolera kaakano mu baana ab’obujeemu.’ (Abeefeso 2:2) Bangi leero tebaagala kuba wansi wa buyinza bw’abalala. Eky’ennaku, abamu mu kibiina Ekikristaayo batwaliriziddwa omwoyo ogwo. Ng’ekyokulabirako, omukadde ayinza okutulabula ku kabi akali mu by’okwesanyusaamu eby’obugwenyufu oba ebyo ebirimu ebikolwa eby’ettemu, naye abamu bayinza okugaana okubuulirira okwo oba ne banyiiga olw’okuba babagambyeko. Buli omu ku ffe asaanidde okukolera ku bigambo ebiri mu Engero 19:20 ebigamba nti: “Wulirizanga okubuulirirwa era okkirizenga okukangavvulwa, olyoke obe wa magezi gye bujja.”\nKiki ekisobola okutuyamba mu nsonga eno? Lowooza ku nsonga ssatu ezitera okuviirako abantu okugaana okubuulirirwa n’okuwabulwa, era olabe n’ekyo Bayibuli ky’eyogera ku nsonga ezo.\n“Sirowooza nti okubuulirira okwo kwabadde kusaanira.” Tuyinza okuwulira nti okubuulirira okutuweereddwa kubadde tekwetaagisa oba nti oyo eyakutuwadde teyategedde bulungi nsonga zonna ezizingirwamu. Kino kiyinza n’okutuviirako okunyooma okubuulirira okwo. (Abebbulaniya 12:5) Okuva bwe kiri nti ffenna tetutuukiridde, kiyinzika okuba nga ffe twetaaga okutereeza mu ndowooza yaffe. (Engero 19:3) Olowooza tewaliiwo nsonga nnuŋŋamu eyaviiriddeko ow’oluganda okukuwa okubuulirira okwo? Ekyo nno kye tusaanidde okussaako ennyo omwoyo. Ekigambo kya Katonda kitukubiriza nti: “Nywerera ku ebyo ebikuyigiriziddwa; tobivangako. Bikuumenga, kubanga bwe bulamu bwo.”—Engero 4:13.\n“Engeri okubuulirirwa okwo gye kwampeereddwamu teyansanyusizza.” Kyo kituufu nti Ekigambo kya Katonda kirimu obulagirizi obulungi obukwata ku ngeri okubuulirira gye kusaanidde okuweebwamu. (Abaggalatiya 6:1) Wadde kiri kityo, Bayibuli era egamba nti: “Bonna baayonoona ne batatuuka ku kitiibwa kya Katonda.” (Abaruumi 3:23) Omuntu atuukiridde ye yekka asobola okutubuulirira mu ngeri etuukiridde. (Yakobo 3:2) Okuva bwe kiri nti Yakuwa akozesa abantu abatatuukiridde okutuwa okubuulirira, kiba kya magezi ne tutalowooza nnyo ku ngeri gye kutuweebwamu. Mu kifo ky’ekyo, lowooza ku ebyo ebiri mu kubuulirira okwo era ofube okubissa mu nkola.\n“Talina bisaanyizo kumpa kubuulirira okwo!” Bwe tuba tulowooza nti ow’oluganda tasaanidde kutubuulirira olw’okuba naye alina obunafu, tusaanidde okujjukira ensonga ezaayogeddwako waggulu. Mu ngeri y’emu, bwe tulowooza nti tetusaanidde kubuulirirwa olw’emyaka gyaffe, olw’obumanyirivu bwe tulina, oba olw’obuvunaanyizibwa bwe tulina mu kibiina, tusaanidde okutereeza endowooza yaffe. Mu Isirayiri ey’edda kabaka yalina obuvunaanyizibwa bwa maanyi, kyokka yalina okukkiriza okubuulirira okwamuweebwanga bannabbi, bakabona, n’abantu abalala be yafuganga. (2 Samwiri 12:1-13; 2 Ebyomumirembe 26:16-20) Leero, ekibiina kya Yakuwa kikozesa abasajja abatatuukiridde okutuwa okubuulirira, era Abakristaayo abakulu mu by’omwoyo bakkiriza okubuulirira okwo era ne bakukolerako. Bwe tuba tulina obuvunaanyizibwa obw’amaanyi oba obumanyirivu obusinga ku bw’abalala, tusaanidde okukkiriza okubuulirirwa era ne tukukolereko, bwe tutyo ne tussaawo ekyokulabirako ekirungi.—1 Timoseewo 3:2, 3; Tito 3:2.\nMazima ddala, ffenna twetaaga okubuulirirwa. N’olwekyo, ka ffenna tube bamalirivu okukkiriza okubuulirira okutuweebwa, okukukolerako, era n’okwebaza Yakuwa olw’ekirabo kino ekiwonya obulamu. Mu butuufu, okubuulirira kwoleka okwagala Yakuwa kw’alina gye tuli, era twagala okusigala mu kwagala kwe.—Abebbulaniya 12:6-11.\n“Muwulirenga Abo Ababakulembera”\nMu Isirayiri ey’edda, waaliwo obwetaavu obw’okuba n’entegeka ennungi. Musa yali tasobola kulabirira yekka abantu bukadde na bukadde abaali batambulira mu ddungu eryali ery’obulabe ennyo. Kiki kye yakola? ‘Musa yalonda mu Isirayiri yonna abasajja abaalina obusobozi, n’abateekawo okukulira enkumi, okukulira ebikumi, okukulira ataano ataano, n’okukulira ekkumi ekkumi.’—Okuva 18:25.\nNe mu kibiina Ekikristaayo leero kyetaagisa okuba n’entegeka ennungi. Eyo ye nsonga lwaki ekibinja ky’obuweereza kiba n’omulabirizi, ekibiina kiba n’abakadde, ebibiina biba n’omulabirizi w’ekitundu, era buli nsi ebaamu Akakiiko Akalabirira Emirimu gy’Obwakabaka oba Akakiiko k’Ettabi. Olw’okuba waliwo entegeka eyo, buli wa luganda aweereza ng’omusumba asobola okufaayo ku ndiga za Yakuwa ze yaweebwa okulabirira. Abasumba ng’abo bavunaanyizibwa eri Yakuwa ne Kristo.—Ebikolwa 20:28.\nFfenna kitwetaagisa okugoberera obulagirizi obutuweebwa okuyitira mu kibiina kya Yakuwa. Tetusaanidde kuba na ndowooza ng’eya Diyotuleefe, eyali tassa kitiibwa mu abo abaali batwala obukulembeze mu kiseera kye. (3 Yokaana 9, 10) Mu kifo ky’ekyo, tusaanidde okukolera ku bigambo by’omutume Pawulo ebigamba nti: “Muwulirenga abo ababakulembera era mubagonderenga, kubanga batunula ku lwammwe ng’abo abaliwoza; kino balyoke bakikole n’essanyu so si na kusinda, kubanga ekyo kiba kya kabi gye muli. (Abebbulaniya 13:17) Abamu bagondera abo ababakulembera bwe baba bakkiriziganya n’obulagirizi bwe baba babawadde, naye tebabagondera singa baba tebakkiriziganya nabwo oba singa baba tebategeera nsonga lwaki bubaweereddwa. Kyokka tusaanidde okukijjukira nti okuba abawulize kizingiramu okugondera abo abatukulembera ne bwe tuba tetukkiriziganya n’ebyo bye baba batugambye. Buli omu ku ffe asaanidde okwebuuza nti, ‘Ndi muwulize era ŋŋondera abo abankulembera?’\nKyo kituufu nti Ekigambo kya Katonda tekiwa kalonda yenna akwata ku ngeri ekibiina gye kisaanidde okuddukanyizibwamu. Naye Bayibuli egamba nti: “Ebintu byonna bikolebwe mu ngeri esaanira era entegeke obulungi.” (1 Abakkolinso 14:40) Akakiiko Akafuzi kagoberera obulagirizi obwo nga kassaawo enteekateeka ezitali zimu ezisobozesa ekibiina okuddukanyizibwa obulungi. Abakristaayo abalina obuvunaanyizibwa mu kibiina bassaawo ekyokulabirako ekirungi nga bagoberera enteekateeka ezo. Ate era ‘si bakakanyavu, era bawulize’ eri abo ababakulembera. (Yakobo 3:17) Bwe kityo, mu buli kibinja ky’obuweereza, mu buli kibiina, mu buli kitundu, ne mu buli nsi mulimu abakkiriza abali obumu, abakola ebintu mu ngeri entegeke obulungi, era abaweesa Katonda omusanyufu ekitiibwa.—1 Abakkolinso 14:33; 1 Timoseewo 1:11.\nKu luuyi olulala, ebigambo bya Pawulo ebisangibwa mu Abebbulaniya 13:17 biraga ensonga lwaki omwoyo gw’obujeemu gwa kabi nnyo. Guyinza okuleetera abo abali mu bifo by’obuvunaanyizibwa okukola omulimu gwabwe ‘n’okusinda.’ Obuweereza obutukuvu obwanditwaliddwa ng’enkizo buyinza okufuuka omugugu eri ow’oluganda singa ab’omu kisibo ky’alabirira baba n’omwoyo gw’obujeemu era nga tebakolagana bulungi naye. Kino kiba kya bulabe nnyo eri ekibiina. Kya lwatu, waliwo akabi akalala akayinza okubaawo singa omuntu tagoberera nteekateeka za kibiina kya Yakuwa. Enkolagana y’omuntu oyo ne Yakuwa eyonooneka singa amalala gamuleetera obutagondera abo abatwala obukulembeze mu kibiina. (Zabbuli 138:6) N’olwekyo, ka ffenna tube bamalirivu okweyongera okuba abawulize.\n‘Mukoppe Katonda’ mu Ngeri Gye Mukozesaamu Amaanyi


2 Ebyomumirembe 32 LCB;NIV - Sennakeribu Atiisatiisa Okulumba - Bible Gateway\n2 Ebyomumirembe 32 Endagaano Enkadde nʼEndagaano Empya (LCB)\n32 Oluvannyuma lw’ebyo byonna Keezeekiya bye yakola n’obwesigwa, Sennakeribu kabaka w’e Bwasuli n’alumba Yuda, n’asiisira ebweru w’ebibuga ebiriko bbugwe, n’alowooza mu mutima gwe okubyetwalira. 2 Awo Keezeekiya bwe yalaba nga Sennakeribu azze, era ng’amaliridde okulwana ne Yerusaalemi, 3 n’ateesa n’abakungu be n’abasajja be abalwanyi abazira, ku ky’okuziba enzizi ezaali ebweru w’ekibuga, era ne bakikola. 4 Ekibiina kinene eky’abantu ne kikuŋŋaana, ne baziba enzizi zonna n’akagga akayita mu nsi, nga bagamba nti, “Lwaki bakabaka b’e Bwasuli bajja ne basanga amazzi amangi bwe gatyo?” 5 N’afuba nnyo n’addaabiriza ebitundu byonna ebya bbugwe ebyali bimenyese, n’azimba n’eminaala ku bbugwe, n’anyweza n’ebigulumu ebyanywezanga ekibuga kya Dawudi. N’akozesa n’ebyokulwanyisa bingi n’engabo nnyingi.\n6 N’alonda abaduumizi b’eggye okukulembera abantu, ne babakuŋŋaanyiza gy’ali mu kifo ekigazi awali wankaaki w’ekibuga; n’abagumya ng’agamba nti, 7 “Mube n’amaanyi, mugume omwoyo. Temutya so temwelariikirira olwa kabaka w’e Bwasuli n’eggye lye eddene, kubanga waliwo eggye eririsinga eriri awamu naffe. 8 Sennakeribu akozesa omukono ogw’omubiri, naye ffe tulina Mukama Katonda waffe atulwanirira mu ntalo zaffe.” Abantu ne baguma omwoyo olw’ebigambo Keezeekiya kabaka wa Yuda bye yayogera.\n9 Awo Sennakeribu kabaka w’e Bwasuli n’eggye lye lyonna bwe baali bakyali e Lakisi kye baali bazingizza, n’atuma abakungu be e Yerusaalemi eri Keezeekiya kabaka wa Yuda, n’eri abantu bonna aba Yuda abaaliyo, ng’agamba nti,\n10 “Bw’ati bw’ayogera Sennakeribu kabaka w’e Bwasuli nti, ‘Mwesiga ki okusigala mu Yerusaalemi nga kizingiziddwa? 11 Mulowooza nga Keezeekiya bw’ayogera nti, “Mukama Katonda waffe alitulokola mu mukono gwa kabaka w’e Bwasuli,” abatalimba, n’okwagala okubassa enjala n’ennyonta? 12 Keezeekiya si ye yaggyawo ebifo ebigulumivu n’ebyoto, n’alagira Yuda ne Yerusaalemi ng’agamba nti, “Munaasinzizanga mu maaso g’ekyoto kimu, era okwo kwe munaayoterezanga obubaane”?\n13 “ ‘Temumanyi, nze ne bajjajjange bye twakola amawanga gonna ag’omu nsi endala? Bakatonda abamawanga ago, baayinza okubawonya mu mukono gwange? 14 Ani ku bakatonda abamawanga ago bajjajjange ge baazikiriza, eyayinza okubalokola mu mukono gwange? Katonda wammwe anaabawonya atya mu mukono gwange? 15 Kale nno, Keezeekiya aleme kubalimbalimba newaakubadde okubasendasenda mu nsonga eyo. Temumukkiriza, kubanga tewali katonda ow’eggwanga lyonna oba bwakabaka, eyayinza okulokola abantu be mu mukono gwange newaakubadde eyayinza okubalokola mu mukono gwa bajjajjange. Kale Katonda wammwe alibawonya atya mu mukono gwange?’ ”\n16 Abakungu ba Sennakeribu ne boogera bingi nnyo n’okusingawo ku Mukama Katonda ne ku muddu we Keezeekiya. 17 Kabaka oyo n’awandiika n’amabaluwa agavuma Mukama Katonda wa Isirayiri, ng’agamba nti, “Nga bakatonda abamawanga ag’ensi bwe bataabawonya mu mukono gwange, bw’atyo ne Katonda wa Keezeekiya bw’ataliwonya bantu be mu mukono gwange.” 18 Ne bakoowoola abantu ba Yerusaalemi abaali ku bbugwe mu lw’Ebbulaniya, nga babatiisatiisa baggweemu amaanyi, balyoke bawambe ekibuga. 19 Ne boogera ku Katonda wa Yerusaalemi nga bwe baayogeranga ku bakatonda abamawanga amalala ag’omu nsi endala, abakolebwa abantu.\n20 Awo Kabaka Keezeekiya ne nnabbi Isaaya mutabani wa Amozi ne basaba nga bakaabira eri eggulu ku nsonga eyo. 21 Mukama n’atuma malayika, n’atemaatema abasajja abalwanyi abazira ab’amaanyi bonna n’abaduumizi, n’abakungu mu nkambi ya kabaka w’e Bwasuli. Sennakeribu n’addayo mu nsi ye ng’ensonyi zimukutte. Bwe yayingira mu yeekaalu ya katonda we, abamu ku batabani be ne bamutta n’ekitala.\n22 Awo Mukama n’alokola Keezeekiya n’abantu ba Yerusaalemi mu mukono gwa Sennakeribu kabaka w’e Bwasuli ne mu mukono gw’abalabe baabwe bonna abalala. N’abaakuumanga enjuuyi zonna. 23 Bangi ne baleetera Mukama ebirabo e Yerusaalemi, ne Keezeekiya kabaka wa Yuda n’afuna ebirabo eby’omuwendo omungi. N’okuva ku lunaku olwo n’aweebwa ekitiibwa kinene mu mawanga gonna.\n24 Mu biro ebyo, Keezeekiya n’alwala nnyo kumpi n’okufa. N’asaba Mukama amuwonye, n’amuddamu n’akabonero. 25 Naye Keezeekiya n’ateebaza ebyekisa ekya mukolerwa, olw’amalala agaali mu ye. Obusungu bwa Mukama kyebwava bubuubuukira ku ye ne ku Yuda ne ku Yerusaalemi. 26 Oluvannyuma, Keezeekiya ne yeenenya amalala agaali mu ye, ku lulwe ne ku lw’abantu ab’omu Yerusaalemi, ekiruyi kya Mukama ne butababuubuukirako mu mirembe gya Keezeekiya.\n27 Keezeekiya yalina eby’obugagga bingi nnyo n’ekitiibwa, ne yeezimbira n’amawanika ag’okukuumirangamu effeeza, ne zaabu, n’amayinja ag’omuwendo omungi, n’ebyakaloosa, n’engabo, n’ebintu eby’engeri zonna eby’omuwendo. 28 N’azimba n’amaterekero ag’eŋŋaano, ne wayini, n’amafuta; n’azimba n’ebiraalo eby’ebika by’ente byonna, n’ebifo eby’ebisibo by’endiga. 29 Ne yeezimbira ebibuga, ne yeefunira n’ebisibo n’amagana mangi, kubanga Katonda yali amuwadde eby’obugagga bingi nnyo nnyini.\n30 Keezeekiya, ye yaziba oluzzi olwa waggulu olwa Gikoni, amazzi n’agaserengesa ku luuyi olw’ebugwanjuba olw’ekibuga kya Dawudi. N’alaba omukisa mu buli kye yakolanga. 31 Naye mu bigambo eby’ababaka abaatumibwa abakungu b’e Babulooni okumubuuza ku byamagero ebyakolebwa mu nsi ye, Katonda n’amugeza alyoke ategeere byonna ebyali mu mutima gwe.


Kakaano mulimu ebiwandiiko 1,381 mu Luganda\nAfirika ssemazinga. Afirika lumanyiddwa nga olukalu lw'omwana w'omuddugavu. Lusangibwamu amawanga agawerera ddala 54. Ssemazinga ono wanjawulo nnyo kubanga afumbekeddemu obugagga obw'omuttaka, embeera y'obudde ennungi, abantu abalina empisa n'obuntubulamu, ebisolo eby'omunsiko n'ebinyonyi ebisinga ebitasangibwa ku ssemazinga ndala.\nKu lukalu luno kwe kusangibwa omugga ogusinga obuwanvu mu nsi yonna oguyitibwa Kiyira, n'ennyanja ekwata eky'okubiri mu nsi yonna mu bwaguuga eya Nnalubaale Ssemazinga ono alina abantu ab'enjawulo, aboogera ennimi ez'enjawulo era nga balina n'obuwangwa obwenjawulo. Abafirika boogera ennimi enzaaliranwa eziwerera ddala enkumi bbiri.


Bukedde Online - Kitatta bamwongeddeko emisango emirala 48\nAbavubuka bayambibwe mu byobulamu basobole okutuuka ku nkulaakulana...\nAlina omusaayi omutono muwe amazzi g'ebikoola by'emmwaanyi\nTtiimu za Premier 3 ziswamye musaayimuto\nAbakrisitaayo balabuddwa okulwa mu Kkanisa\nKitatta bamwongeddeko emisango emirala 48\nAbdallah Kitatta y’ani ?\nArinaitwe eyali mbega wa ISO bamukukunudde...\nKITATTA olwamaze okumusalira ekibonerezo eky’okusibwa emyaka kkumi ne batoolako ebbanga ly’amaze mu kkomera ne wasigala munaana, abaatulugunyizibwa ne bakuba enkanda wansi!\nBattukizza emisango 48 gye baamuggulako era baasazeewo gigende mu kkooti nagyo agiwoze.\nBalumiriza nti Kitatta n’akabinja ka Boda Boda 2010 baabatulugunya era fayiro 48 weeziri zonna nga baagala avunaanibwe emisango egyo gumu ku gumu ng’ali wamu ne banne be yali akola nabo mu kabinja ako akaawagirwanga ennyo poliisi ku mulembe gwa Gen. Kale Kayihura.\nBonna be baakolako effujjo nga Kitatta ye muyima wa Bodaboda 2010 omuli abaakubwa n’abaatwalibwako pikipiki zaabwe baalaze obutali bumativu ku kibonerezo nga bagamba nti kitono nnyo bw’ogeraageranya ebikolobero ebyakolebwa Kitatta ne banne.\nEgisinga ku misango gino gya kukuba n’okutuusa ebisago ku bantu, okutwala pikipiki z’abantu mu ngeri emenya amateeka, okubasibira mu buduukulu obutali mu mateeka, okutuusa obulemu ku bantu n’emirala.\nAbasinga ku baggulawo emisango gino baali mu bibiina ebyali bivuganya ne Bodaboda 2010 ekya Kitatta, kw’ossa n’abo abaakwatibwanga nga bavuga bodaboda naye nga tebalina kaadi ya Boda Boda 2010.\nJohn Semuju ssentebe w’ekibiina kya Kampala Metropolitan Bodaboda Entrepreneurs (KAMBE) akigenda okuvunaana Kitatta ne banne annyonyola; Ekisooka ndi omu ku baakubwa obubi ennyo era nasigaza enkovu ku nkoona gye ntunulako buli kiseera ne nzijukiza effujjo lya Kitatta ne banne.\nGwali mwaka gwa 2017 nnali ndi ku ofiisi ya KAMBE e Makindye okuliraana poliisi ku makya ng’enda okulaba ekibinja ky’abavubuka abakutte payipu n’ejjambiya nga basalako ofiisi.\nBwe baatuuka bajja banoonya nze kubanga nnawulira nga boogera erinnya lyange naye baali tebammanyi.\nOmu bwe yandaba eyali ammanyi kye yava agamba nti “y’oyo’ kwe kusalawo nziruke. Nnali mpeta ensonda ya ofiisi ne mpulira ekinkuba ku nkoona, saamanya oba yali jjambiya oba katayimba naye nnawunga buwunzi.\nEkyannyamba nnali ntuuse ku mulyango gw’ennyumba ya Landiroodi ne ngyesogga era amangu ago abaali mu nju munda ne bagiggala; kwe kuwona. Oluvannyuma natwalibwa mu ddwaaliro.\nBano olwamala okunkuba baayonoona buli kye baasanga ku ofiisi omwali kompyuta ze baakubaakuba, fayiro ne baziggyayo nga bwe bakasuka ebweru, omuwala gwe nnali naye mu ofiisi ayitibwa Noeline Mukisa n’omuvubuka Muhamood Mayanja nabo baabakuba ne baboogoloza olwamala ne bagenda.\nWadde poliisi eri kumpi awo e Kibuye, kyagitwalira eddakiika ezisoba mu 30 okujja wadde twali\nMustafi wa Arsenal agenda\nCoutinho bamwagalizza mikisa\n'Olaba Kitatta ky'atukoze'\nAbavubuka bayambibwe mu byobulamu...\nAbavubuka basaana bayambibwe mu byobulamu basobole okwekuuma, okwejjanjabisa n'okumanyisibwa ebikwata ku byobulamu...\nAlina omusaayi omutono muwe amazzi...\nAtalina musaayi kozesa bikoola bya mmwaanyi ofune ogukumala\nTtiimu za Premier 3 ziswamye musaayimuto...\nCamavinga, wa myaka 16 era ttiimu za Premier zigamba nti akacanga nga Paul Pogba.\nAbakrisitaayo balabuddwa okulwa...\nABAKRISTAAYO balabuddwa okukomya okumala obudde bwonna mu masinzizo nga balindirira Katonda okubakolera ebyewuunyo...\nAbembogo beewaanye bwe bagenda...\nABAWAGIZI n'abakungu be Mbogo beewanye nti "omunene asigala munene" oluvanyuma lwokukuba Empindi ggoolo 3-0 mu...


Yawangudde eky'omubaka wa Gogonyo mu disitulikiti y'e Pallisa. Aludde mu nsiike y'okuyimba era abaddeko maneja era pulomoota w'abayimbi ab'enjawulo abanene n'abato. Mu kiseera kino ye maneja wa Grenade Official era nnannyini kibiina ky'abayimbi ekya Rydim Empire.\nOrone wakati mu ssanyu yagambye nti wadde alina bizinensi endala z'akola, ensiike y'okuyimba yeesinze okumutunda n'atuuka n'okumanyika e Pallisa gye bamuyiiridde obululu kale tasobola kugivaako.\nAgamba okukakasa nti okuyimba akyakuteekeramu ddala ssente, mu bimu by'ateekateeka okukola mwe muli n'okuzimba situdiyo ey'omulembe e Pallisa okulaba ng'akwata ku bitone by'abayimbi abali mu kitundu kino.\n"Nze omu ku bantu abaludde nga batambuza enjiri ya ‘copyright law' (etteeka ku biyiiyizibwa) naye nga sirina bulungi we njogerera. Kati ke nfuuse omubaka eno y'emu ku nsonga gye njagala okuteekako essira okulaba ng'etteeka lino liteekebwa mu nkola kubanga lyayisibwa dda.\nEbizibu ebinyiga abayimbi ebisinga byetooloolera ku nsonga ya tteeka lino era ssinga liteekebwa mu nkola ndowooza abayimbi baffe n'abayiiya abalala tebagenda kuddamu kubonaabona.\nKale ekimu ku bintu bye njagala okutandikirako kwe kukunga bannange bwe tuli mu nsiike eno naddala abo abaayiseemu okujja mu Palamenti okulaba nti tutuukirira buli gwe kikwatako kino kitereezebwe abayimbi baffe basobole okweyagala n'okuganyulwa mu bye bakola ne bwe baba nga bavudde mu kuyimba


Bukedde Online - Eyatabuse ne Bugingo akomyewo awera\nSylvia Ntambi owa Equal Opportunities Commission bamuggalidde...\nOlumbe lwa Pasita Yiga balufudde katale ka mubuulo: Abatunda...\nAbadde agenda okukuba embaga afudde kikutuko\nEbintu by'azze apanga okufuna ssente n'ettutumu\nEyatabuse ne Bugingo akomyewo awera\nLukululana ekoonye enju mu kiro nga famire yeebase\nBawannyondo ba kkooti baboye ekizimbe ky'o...\nAdded 14th December 2016\nBugingo ne Sebuguzi nga bakyali wamu.\nPASITA Martin Sebuguzi eyayawukanye ne Pasita Aloysious Bugingo, ng’asitula okuva e Yisirayiri yasoose kuweereza bubaka bwe yasaasaanyizza ku mikutu gya yintaneeti yategeezezza nti we yasaliddewo okwetongola okukola ekkanisa eyiye eya Alive by Faith International Ministries, nga yeetegese ekimala era abagenda okumwegattako balinze bulinzi.\nSebuguzi yagambye ntiatonnya ku kisaawe e Ntebe essaawa musanvu zennyini ez’emisana olwaleero alangirire mu butongole enteekateeka ze. Mu baaasuubira okumwegattako mwe muli nabo ababadde bamukkiririzaamu ng’akyali ewa Bugingo.\nObubaka bwa Sebuguzi bwajjulirirziddwa omu ku bayambi be yagenda nabo e Yisirayiri eyagambye nti; “Ebbanga Pasita Sebuguzi lye yamala ewa Serwadda ssaako eryo ly’amaze ne Pasita Bugingo limuzimbye ekimala nga kati amafuta agawonya abantu n’obukugu okuwonya n’okuweereza Katonda abafunye,” omu ku baatambudde ne Pasita Sebuguzi bweyategeezezza eggulo.\nBugingo yategeezezza nti Sebuguzi ng’ono mutabani wa Pasita Serwadda owa Victory Church mu Ndeeba, abadde amuliira munda nga kigenge kuba abadde amwesiga kyokka nga tamanyi nti alina entegeka ez’okumwawukanako akole bibye. Katonda ansitudde sikyalwana - Bugingo Bugingo wadde yabadde ategese nti mu kusaba kwa Ssande, okulangirira bapasita abalala okudda mu kifo kya Sebuguzi, teyakikoze n’abuulira ku birala.\nEnsonda okuva mu kkanisa ya Bugingo eya House of Prayer Ministries zaategeezezza nti enteekateeka eno Bugingo yagisazizzaamu ku Lwomukaaga olw’eggulo oluvannyuma lw’okuwabulwa nti gy’akoma okwogera ku Sebuguzi, ayongera kumuzimba n’okulaga nti yatidde nnyo. Oluvannyuma yagenze ku ttivi ya Salt n’ategeeza abalabi okusingira ddala abagoberezi be nti ‘Katonda yamusitula yamala, abamwekoonako tekiwetaagisa kubaddiza, Katonda yabeekolerako.” Yakkaatirizza nti tagenda kulwana na muganda we Sebuguzi eyamwawukanyeeko.\nOkunyweza kino, ne mu kusaba ku Ssande ebya Sebuguzi teyabikonyeeko n’abuulira njiri yokka. Seb uguzi by’ategeka okukola Ensonda okuva ewa Sebuguzi ziraga nti ategeka okukyusaamu mu nkola y’ebintu mu kkanisa ye ku ngeri ebimu ku bintu by’abagamba nti bibadde tebitambula bulungi ewa Bugingo.\nMu bino, mulimu ye ky’ayita Bugingo okwogera buli kintu awatali kwerekerayo n’okuyitiriza okwogera akaati nga tabisseeko abamu kye bagamba nti avuma abantu. Ebirala nti by’agenda okukola mulimu okuwa abantu omukisa buli omu okukola omulimu gwe ng’obukugu bwe bwe bumusobozesa so si kwetuumako mirimu buli kintu ne kiba nga kitambulira ku ye yekka.\nKu ky’obwerufu bwa Bugingo bw’abadde akola okulangirira ensimbi ezikuhhanyiziddwa n’ensaasanya yaazo, agenda kugenda nakyo mu maaso era asingewo ng’asasule abantu okusinziira ku busobozi n’amaanyi gaabwe ate aleme kudda mu lujjudde kwogerera b’aba aliko bayambyeko mu byensimbi.\nOBUN KENKE KU KKANIS A YA BUGINGO\nObunkenke bukyali bungi mu kkanisa ya Bugingo nga kumpi buli mugoberezi atandise okwekengera munne nga tamanyi ludda lw’aggwaako era bonna balindiridde Lwakusatu ng’ekkanisa ya Alive by Faith Ministries egguddewo mu butongole olwo bamanye ani agenze n’asigaddewo.\nBUGINGO NE SEBUGUZI GY E BAVUDDE\nBugingo yatandika ekkanisa ya House of Prayer Ministries mu 2011 ne waayita ekiseera kitono ne Sebuguzi n’amwegattako. Bombi baava mu kkanisa ya Victory Christian Centre mu Ndeeba ey’omusumba Dr. Joseph Serwadda. Bugingo ne Martin gubadde gubasaza mu kabu okumala emyaka 14 gye babadde bonna era ettuttumu baalizimbira ku leediyo ya Impact FM eya Serwadda.\nMu kubuulira mu kkanisa ya House of Prayer Ministries mu kifo ekkyakazibwako Canaan e Bwaise, Bugingo nga bw’asookawo, Sebuguzi n’asembayo. Ne mu kubudaabuda abantu ku kkanisa eno babadde n’obusenge, ng’abagoberezi abamu bagenda wa Bugingo ate abalala wa Martin. Bombi era bwe babadde bakola pulogulaamu “Emisingi” ku Salt Ttivvi ne ku Salt FM eya Bugingo\nKazibwe Mbaziira azze ku Bukedde FM\nLaavu teyeetaaga kwegula\nBobi Wine eby'okutulugunya abantu abitutte mu UN\nPaasita Sebuguzi eyayawukanye ne mukama we Bujingo akomyewo n'ayogera ekiddako\nSerwadda aggudde olutalo ku Bujingo, Kiganda ne Kakande\nAba Bujingo baleese bwiino ku Sebuguzi\nSylvia Ntambi owa Equal Opp...\nOmulamuzi Pamela Lamunu owa kkooti ewozesa abalyake n'abakenuzi e Kololo asindise Muweebwa mu kkomera bwalemeddwa...\nOlumbe lwa Pasita Yiga balu...\nMu lumbe lwa pasita Yiga abatunda eby'okulya, masiki n'abatunda t-shirt okuli ekifaananyi ky'omugenzi bali mu keetalo...\nAbadde agenda okukuba embag...\nKigambibwa nti omugenzi baamuddusizza mu ddwaaliro Iya IHK abasawo gye bakizuulidde nti omusaayi gubadde gumaze...\nEbintu by'azze apanga okufu...\nOMU ku baali abakubi b’endongo mu Revival Band yagambye nti, yagyegattako mu 2014 kyokka nga baalina ekizibu ky’okuba...\nEngeri Yiga gye yeeyubula o...\nAUGUSTINE Yiga ‘Abizzaayo', yazaalibwa mu maka maavu, n'alaba embaawo nnya zokka, tebyamulobera kwetetenkanya kufuuka...


Abaazirwanako baakusekera mu kikonde oluvannyuma lw'okuwandiisibwa mu ngeri gye bagambye nti ebawadde essuubi okulyaku ssente z'akasiimo kaabwe\nEnteekateeka y’okuwandiisa n’okunoonyereza ku baazirwanako mu disitulikiti y’e Mukono okulaba nga bafuna akasiimo kaabwe yakomekkerezeddwa ne beebaza Gavumenti olw’okukola ennongoosereza mu nkola eno gye basuubira okuganyulwamu nga bafuna ensimbi zaabwe ze baludde nga batambulira.\nEnteekateeka eno yabadde ya nnaku bbiri nga yakoleddwa ku ofiisi y’omubaka wa pulezidenti era ng’abaazirwanako bazze mu bungi okutereeza ebibakwatako n’okuzuula ensonga ebadde ebalemesa okufuna ensimbi zaabwe.\nBano okwabadde abakadde ab’emyaka 70 n’ab’eng’anda z’abagenzi abaazirwanako, baalombozze ennaku gye babadde bayitamu okuli okubatambuzanga enkya n’eggulo nga kw’ogasse n’abamu okugulirira ababawandiisa okulaba nga bayitamu okufuna ssente wabula ng’era bakomekkereza tebafunye.\nMuzeeyi Joseph Nganda yawummula mu 1994\nJoseph Nganda 78, yategeezezza nga bw’aludde ng’agoba ku by’akasiimo ke oluvannyuma lw’okulekulira amagye mu 1994 wabula nga n’okutuusa omwaka guno tafunanga wadde ennusu kyokka ng’abamu ku be yalwana nabo bo babadde bafuna ezaabwe.\n“Nsuubira nti, enkola eno ey’okutuwandiisa mu kompyuta etabaddeewo egenda kutuyamba naddala abamu ku ffe ababadde batafuna ssente. Embeera yo ebadde etukaluubirira mu nsonga z’ebyensimbi ne tulwala nga tetulina bujjanjabi oluusi n’ekyokulya ne kibula kyokka nga twalwanirira eggwanga lyaffe, tusuubira nti ku mulundi guno tugenda kuyambibwa,” Nganda bwe yagambye.\nAbamu ku b’eng’anda z’abaazirwanako baategeezezza ng’abagenzi bwe baabalekera abaana n’obuvunaanyizibwa bw’okulabirira famire zaabwe era nga kibadde kyennyamiza okulaba nga gavumenti yalemererwa okutuukiriza obuvunaanyizibwa bwayo obw’okubayamba nga n’abamu eby'okusoma baabyenenya lwa ssente.\nCapt. David Kironde ng'agumya abaazirwanako okufuna ssente zaabwe\nEyakulembeddemu enteekateeka eno mu Mukono, Capt. David Kironde azizzaamu Bannayuganda essuubi nga ku mulundi guno bwe batasuubira kulekera baazirwanako olw’enkola eno empya eyatandikiddwaawo.\nKironde yattaanyizza ku nkola entuufu abaazirwanako n’ab’eng’anda zaabwe gye bagenda okugoberera okulaba nga bafuna ensimbi okuli okujja n’ebbaluwa eziraga nti ddala baasibulwa mu magye mu butongole, ab’eng’anda okuleeta ebiwandiiko ebiraga nti balina akakwate ku bagenzi.\nYalabudde abadduka obuddusi mu magye n’abo abataasiibulwa obuteetantala kubanga si baakufuna ssente, nga kuno baakugattako n’okunoonyereza kw’abo ababadde bafuna ensimbi zino mu bukyamu.


Ebyemizannyo | Dembe FM 90.4 - Part 23\nTiiimu y’okubaka eri Singapore\nTiimu y’abakyaala ey’omuzanyo gw’okubaka etuuse mu ggwanga lya Singapore enkya ya leero. Team eno eya She Cranes egenze kwetaba mu mpaka z’amawanga omukaaga eza 6 Nations Netball Cup omuli amawanga nga Ireland,USA,Sri Lanka,Papua Guinea wamu ne Singapore abategesi. Uganda etuuse kikerezi wabula yakuzanya omuzanyo gwaayo […]\nAkabenje ku Kisaawe mu Brazil\nAbantu basatu beebafiiridde mu kabenje akabadde ku kisaawe e Brazil. Ekisaawe kino kimanyiddwa nga Sao Paulo nga kino kyekigenda okubaamu omupiira ogunaggulawo empaka z’ekikopo ky’ensi yonna Omu ku baddukirize abayitiddwa okutaasa abantu agambye nti ekisaawe kino ekiri mu kuzimbibwa okutuukagana n’omutindo wa FIFA kiyiseemu nekibikka […]\nEgya CECAFA gitandise leero\nTiimu ya Uganda cranes olwaeero lwetandika okulwana okwedizza ekikopo kyayo ekya Cecafa nga egulawo ne Amavubi stars aba Rwanda. Uganda eri mu kibinja C with Rwanda, Sudan and Eritrea. Tiimu 12 zeezivuganya okuwangula emitwalo gya dola 10 egigenda okugabanibwa tiimu esatu ezinanywa mu zinaazo akendo. […]\nOmukubiriza w’olukiiko lw’egwanga Rebecca Kadaga asuubizza nga gavumenti bw’ekola kyonna ekisoboka okufunira tiimu y’eggwanga ey’okubaka ensimbi ezigenda okubatwala e Singapore. Bano balina okwetaba mu mpaka z’amawanga omukaaga omwezi gujja. Spiika bino abyogeredde Namboole oluvanyuma lw’okuzanya omupiira ogw’omukwano ne tiimu eno. Tiimu y’eggwanga ewutudde eya babaka […]\nSula Matovu akamirwa bina\nOmuwuwuttanyi wa Uganda Sula Matovu yegasse ku tiimu Hakeni mu Sweden. Matovu abadde agucangira mu Ebil FC eya Iraq atadde omukono ku ndagaano ya mwaka gumu kyokka ng’asuubiziddwa nti yakwongezebwaayo okutuuka ku myaka esatu. Kino kizze ng’omuzanyi omulala Tonny Mawejje asemberedde okwegatta ku tiimu ya […]\nUganda yakukwata Rwanda\nUganda yakuggulawo empaka za CECAFA ne Rwanda ng’ennaku z’omwezi 23 omwezi guno. Omupiira gwakubeera mu kibuga Machakos Guno gugenda kubeera mulundi gwakubiri mu kaseera akatono eno. Tiimu zino zasisinkanyeeko ku lw’omukaaga era nebagwa maliri nga teri alengedde katimba ka munne\nOlukalala lwa ba difiiri\nAkakiiko k’empaka z’ekikopo kya CECAFA kafulumizza olukalala okuli ba difiiri 18 abagenda okulamula empaka za luno Ku bano mwenda ba difiiri ate abalala ba kiyambi. Wabula bano bonna bagenda kukeberebwa n’okuyita mu kasengejja okulaba oba bali fiiti Uganda akiikiriddwa Denis Batte n’omuyambi we Mark Sonko.\nOkubaka- She cranes yesozze enkambi\nTeam y’abakyaala ey’okubaka eya SHE Cranes eyitiddwa okutandika okutendekebwa olunaku lwa leero nga tenagenda mu ggwanga lya Singapore ku nkomerero y’omwezi guno. Team eno erimu abazanyi 18 era nga bagenda kwetaba mu kikopo ky’amawanga omukaaga eky’omuzanyo gw’okubaka. Uganda eggulawo n’eggwanga lya America nga 1st omwezi […]\nArsene Wenger asubwa Ferguson\nOmutendesi wa tiimu ya Arsenal. Arsene Wenger agamba nti tekikkirizikika nti bagenda kukwatagana ne Manchester united nga Sir Alex Ferguson ssi ye mutendesi. Wenger ne Ferguson beebatandisi abaali basinga okuba abakulu kyokka nga yye Ferggie yawummula mu mwezi gw’okutaano Arsenal ssinga ewangula omupiira guno ejja […]\nOmuwuwuttanyi wa tiimu ya Southampton, Jay Rodriguez alondeddwa okusamba mu tiimu y’eggwanga lya Bungereza omulundi ogusoose mu gw’okuzannyamu ogw’omukwano ne Chile kko ne Bugirimaani. Abalala ku bassiddwa mu tiimu omulundi ogusoose kweli goolo kiipa wa Mancity, Joe Hart. England egenda kuzannya Chile nga 15 omwezi […]


Bukedde Online - Nnamukadde w'emyaka 60 abatemu bamusazeeko obulago\nNnamukadde w'emyaka 60 abatemu bamusazeeko obulago\nKabushenga asabye Palamenti eggyewo omusolo...\nAbakadde e Kayunga bayiiseemu obukadde 20...\nENTIISA egudde ku kyalo Kiboobi mu ggombolola y’e Kisekka mu disitulikiti y’e Lwengo abatemu abatannategeerekeka bwe bazinze amaka ga Sarah Lukobe, 60 ne bamusalako obulago.\nNnamukadde Lukobe eyattiddwa. EBIFAANANYI YA FLORENCE TUMUPENDE\nSsentebe w’ekyalo kino, John Ssempijja yategeezezza nti omutuuze Geoffrey Ssentamu yamukubidde essimu okumutegeeza ku butemu buno naye n’atemya ku poliisi y’e Kiwangala eyakubidde ey’e Lwengo okuleeta embwa ekonga olusu okukwata abatemu.\nOmulambo gwasangiddwa nga gugahhalamye mu kitaba ky’omusaayi ng’obulago busaliddwaako nga ku mabbali wajjuddewo ebifunfugu n’ebbomba epika omukka mu mmotoka nga bino bigambibwa okuba ng’abatemu bye baakozeseza okumutta.\nYattiddwa okumpi n’omulyango gw’emmanju nga kiteeberezebwa okuba nti yabadde yeerwanako okufuluma wabula abatemu ne bamusinza amaanyi.\nEbimu ku byawongo ebyasangiddwa mu maka ga Nnamukadde eyatiddwa mu ntiisa\nWabula mu kimu ku bisenge mwasangiddwaamu ebyawongo omuli amafumu, embugo, obuwanga obutamanyiddwa oba bwa nsolo oba bantu.\nAte emmanju waasangiddwaayo essabo nga liri mu kifo awasakaatidde era ng’omuntu kizibu okuliraba amangu.\nOmugenzi alese abaana munaana n’abazzukulu 20 kyokka nga mu nnyumba abadde asulamu yekka.\nAbatuuze baategeezezza nti emyaka gy’amaze ku kitundu babadde tebamanyi nti musawo muganda kuba abadde musomi nnyo mu Klezia.\nAbakungubazi nga beetoolodde amaka ga Nnamukadde Lukobe eyatiddwa\nWabula basabye poliisi enoonyereze ku bantu abaakoze ettemu lino bakwatibwe.\nAkulira okunoonyereza ku buzzi bw’emisango mu Lwengo, Robinah Birungi alabudde abantu okwewala okusaalimbira mu kifo awaba wagudde enjega yonna kuba kyongera okubuza obujulizi.\nAlabudde abasawo b’ekinnansi okwewandiisa mu Gavumenti awamu n’okuteekanga ebbaluwa ezibakkiriza okukola ku mwanjo kuba mu maka g’omugenzi musangiddwaamu ebyawongo ate ng’abatuuze bagamba nti abadde mukkiriza kyokka ng’ate musawo wa kinnansi Oluvannyuma Dr. Herbert Lwanga yayitiddwa okwekebejja omulambo ne kizuulibwa nga yattiddwa buttibwa.\nKato Lubwama akuba bulatti mu gw'obutasoma ogwamuwawaabirwa


Bukedde Online - Ababaka balumurizza UPDF ku kutulugunya abavubi\nBoogedde ebikankana mu kuziika Dr. Mugimu...\nAbavubuka bajjumbidde okwewandiisa okuyingira...\nABABAKA ba Palamenti bongedde okwanja obujulizi ku magye ga UPDF okutulugunya, okutyoboola eddembe ly’obuntu n’okusaanyaawo mu ngeri emenya amateeka emmaali y’abavubi n’abalala abakolera ku nnyanja.\nOmubaka wa Buvuma omukazi Nantume Egunyu ng’ayogera.\nMu lutuula olwakubiriziddwa omumyuka wa Sipiika Jacob Oulanyah, ababaka abava mu bitundu ebirimu eby’obuvubi, baalese obujulizi obulaga engeri abavubi n’abantu abalala gye battiddwa, okukubwa emiggo, amasasi n’emmaali yaabwe okusaanyizibwawo mu bikwekweto ebikolebwa abaserikale ba UPDF wansi w’eggye erya ‘Fisheries Protection Force’, Pulezidenti Museveni lye yassaawo mu February 2017 okulwanyisa envuba embi ku nnyanja za Uganda.\nOlutuula lw’eggulo lwaddiridde Sipiika Rebecca Kadaga okwabula Palamenti ekimpatiira ku Lwokusatu oluwedde okutuuka ku Lwokubiri (eggulo) Gavumenti eyanje lipoota enzijuvu ku bigambibwa nti amagye ga UPDF gatulugunya n’okutyoboola eddembe ly’abantu abakolera ku nnyanja.\nMinisita omubeezi ow’Ebyokwerinda avunaanyizibwa baazirwanako, Bright Rwamirama yayanjulidde Palamenti lipoota ya miko 45 ng’ennyonnyola ebibaddewo ku nnyanja ez’enjawulo okuva February 2017 n’agamba nti, wayinza okubaawo ebitatambudde bulungi naye okutwaliza awamu, UPDF ekoze omulimu ogw’okulwanyisa envuba embi, okwongera ku bungi bw’ebyennyanja era kati amakolero ag’ebyennjanja geeyongedde obungi.\nRwamirama yannyonnyodde ku kigambibwa nti waliwo abantu abattiddwa, abakubiddwa amasasi, n’emiggo ku nnyanja nga UPDF erwanyisa envuba embi n’agamba nti mu bitundu obujulizi gye buleeteddwa ng’abajaasi beeyisizza mu ngeri emenya amateeka, UPDF ebakangavudde abamu ne baggalirwa, abalala ne bagobwa.\nWabula ababaka ab’enjawulo baagaanyi okukkiriza ebyabadde mu kiwandiiko kya Minisita ne balaga obujulizi obw’aba UPDF abaduumirwa Maj. Nuwagaba okutwalira amateeka mu ngalo era baasabye omuduumizi wa UPDF okuwummuza Maj. Nuwagaba.\nAbabaka George Abott Ouma, Geoffrey Macho, Paul Mwiru, Egunyu Nantume n’abalala baawadde obujulizi obuluma aba UPDF mu kutulugunya n’okusaanyaawo emmaali y’abasuubuzi n’abavubi nga beerimbise mu kulwanyisa envuba embi.\nMacho yatabukidde Minisita Rwamirama okumala gawolereza aba UPDF nti tebaggya ku bavubi ssente n’agamba nti alina abavubi abasobola okulumiriza aba UPDF okubaggyako ssente zaabwe.\nOuma ye yagambye nti abavubi bangi bamutuukiridde nga balina obujulizi ku ba UPDF okubasanga wakati mu nnyanja ne basumulula yingini ku maato gaabwe ne babaleka wakati mu nnyanja okufiiramu.\nMwiru yagambye nti alina olukalala lw’abavubi b’omu Jinja abatulugunyiziddwa UPDF era balina ebisago by’amasasi ne kibooko ebibatuusiddwaako aba UPDF.\nNantume yeewunyizza UPDF gye yajja obuyinza okugaana abavubi okukalirira ebyennjanya byabwe kyokka kino Rwamirama yakiwakanyizza nti ssi kituufu kijjuddemu okuwaayiriza.


Buganda Land Board eriwo mu mateeka, Katikkiro Mayiga alambise – CBS FM\nBuganda Land Board eriwo mu mateeka, Katikkiro Mayiga alambise\nKatikkiro Charles Peter Mayiga wakati, ne Owek Kawuki n’abamu ku bantu abaleese oluwalo\nObwa Kabaka bwa Buganda bwongedde okulambika ku bikwata ku kitongole ekivunaanyizibwa ku by’ettaka ki Buganda Land Board nti kiriwo mu mateeka, era nebulabula bonna abalowooza nti kiriwo mu bukyamu nti begendereze kubanga waliwo ababawabya.\nGyebuvuddeko President Museveni yawandiikira abakunzi ba NRM ngábalagira okusomesa abantu ku mirimu gyékitongole kino,ngálumiriza nti kirimwo mu bukyamu.\nKatikkiro wa Buganda Charles Peter Mayiga abadde mu Bulange Mengo ku mukolo gw’okutikkula oluwalo lwange n’akikkaatiriza, nti emirimu gya Buganda Land Board girambikiddwa bulungi mu ssemateeka w’eggwanga, etteeka ly’ebyettaka, n’etteeka erifuga zi kampuni n’ebitongole era nti yawandisibwa mu mateeka era yayita mu mitendera gyonna egirina okugobererwa okuwandiisa ebitongole, awamu n’etteeka eryakomyawo Obwakabaka.\n”Buganda Land Board yateekebwawo Ssabasajja Kabaka ng’asinziira mu buyinza bwe bwalina mu nnono ne mu buwangwa” . Katikkiro Mayiga bwakkaatirizza.\nMu ngeri y’emu Katikkiro asabye gavumenti okulaga bannayuganda abatta abantu babwe mu kwekalakaasa okwaliwo nga 18 ne 19 mu mwezi gwa museenene 2020 lwebakwaata omukulembeze wa NUP Robert Kyagulanyi Ssentamu bweyali atalaaga eggwanga okunoonya akalulu, nti kubanga abafiirwa abantu babwe betaaga obwenkanya.\nEra avumiridde abakuuma ddembe okutta abantu abateberezebwa okuzza emisango naddala abasiraamu nagamba nti kireseewo obunkenke mu ddini yóbusiraamu nókweraliikiriza bannayuganda.\nKatikkiro era asabye gavumenti okukolera awamu nóbwa Kabaka mu kulwanyisa obwaavu nókwongera amanyi mu kugema abantu eggwanga lisobole okuggulwaawo abaana baddemu okusoma obulungi ku masomero.\nAbaleese oluwalo mubaddemu abe ssaza Kyaggwe, Kyadondo, Busiro, Mawokota nábantu ba ssaabasajja okuva musaza lya New England e Boston mu America ng’omugatte baleese bukadde bwa shs ataano mu bubiri mwémitwalo abiri mumusaanvu mwénkumi bbiri (52, 272,000).\nMinister wa gavumenti ezébitundu era avunanyibwa ku ntambula zómutanda oweek Joseph Kawuuki asabye ababaka ba palamenti okusoosowaza ennyo ensonga za Buganda neyebaza nábantu ba Kabaka abafuddeyo mu kuzimba obwa Kabaka.\nAbamu ku bakiise embuga kubaddeko omubaka wa Mukono North Kiwanuka Abudallah Mulima mayuuni, omubaka wa Busiro north Paul Nsubuga, omubaka omukyala owa Wakiso Betty Ethel Naluyima, nómubaka wéntebe Michael Kakembo.


Bukedde Online - Munnayuganda e Japan adduukiridde gwe batemyeko omukono\nMunnayuganda e Japan adduukiridde gwe batemyeko omukono\nAba Ebonies ne Mariach bagenze mu Amerika kutumbula bya buwanga\nBannayuganda ababeera mu Amerika beebugira...\nMUNNAYUGANDA abeera e Japan adduukiridde Judith Nakacwa bba gwe yatemyeko omukono ogwa kkono.\nOmukozi wa Bukedde Florence Tumupende ( ku kkono) ng’akwasa Nakacwa ssente.\nNakacwa yasiibuddwa mu ddwaaliro wabula omukono gwe baali bazzizzaako oluvannyuma abasawo baasazeewo okuguggyako oluvannyuma lw’okukizuula nti emisuwa gyafiira ddala tegukyasobola kukwatagana na kitundu we baagutemera.\nOluvannyuma lw’emboozi ya Nakacwa okufulumira mu Bukedde, Munnayuganda Vincent Kawanga Ssemwogerere abeera e Japan yamuweerezza 100,000/= zimuyambeko ku bujjanjabi era ne zimukwasibwa omusasi wa Bukedde Florence Tumupende ku Lwokubiri.\nNakacwa yasiimye Ssemwogerere olw’omutima omuyambi era n’asaba ne Bannayuganda abalala okumulabirako bamuyambe kubanga takyasobola kwekolera mirimu gye mwe yaggyanga ensimbi nga bba Siraje Kyeyune tannamutema mukono omwezi oguwedde.\nYeebazizza n’abantu bonna abamudduukiridde omuli n’abasindise ssente ku Mobile Money wamu n’ababadde bazimutwalira obutereevu mu ddwaaliro e Lwengo gy’abadde ajjanjabirwa. Nakacwa yali musomesa era alina essuubi nti bw’anaawona bakamabe bayinza okukkiriza okumuzza ku mulimu.\nKyokka yakukkulumidde poliisi gye yagambye nti tekoze kimala kuyigga Kyeyune avunaanibwe.\nNakacwa yagambye nti Kyeyune yali ayagala kumutema nsingo wabula n’assaayo omukono era gwe yatema ne gugwa wali. Nti yamutema amulumiriza bwenzi ate nga tebyali bituufu.\nYagambye nti kati yeewogomye wa mukwano gwe kubanga ewuwe atyayo kuba omusajja ayinza okujja n’amutta kubanga ebigendererwa bye bya kukakasa nti Nakacwa afa era essaawa yonna ayagala kukituukiriza.\nEyadda mu kifo kya Zari ewa Diamond Platnumz asulirira kuzaala\nOmugagga eyayooleddwa ku by'okutta ofiisa wa poliisi mu Kampala ali bubi\nOmugagga Kitandwe asiibuddwa okuva e Nairobi


Bukedde Online - Omulamuzi atuuzizza kkooti ekiro ku ttaka ly'ebiggya ebikaayanirwa\nOmukozi wa bbanka abadde anoonyezebwa basa...\nOMUGAGGA w’e Lukaya mu Kalungu, Leonard Makya alumye n’ogwe ngulu obutawa bamulekwa bbeetu okumusuuza ekibanja omuli n’ebiggya by’abantu be.\nOmulamuzi Adyeri ng’aluηηamya abatuuze b’e Kisiiwuula e Lusango mu Bukulula Kalungu ku nkaayana z’ekibanja.\nMu March wa 2016, omulamuzi, Aisha Nabukeera yawa bawannyondo ba kkooti aba Icon Auctioneers & Court Bailiffs abaakulirwa, Fred Wafula ne bafumuula Ssaalongo Makya ku ttaka lino.\nEnkizo yagiwa bamulekwa b’omugenzi, Masuudi Mutanda ng’asaabulula Makya bw’atalina bwannannyini ku ttaka lino eriwezaako yiika ttaano n’obutundu munaana era n’aliddiza bamulekwa ba Masuudi Mutanda abakulirwa Hussein Sseggujja.\nSsaalongo Makya omukinjaagi mu Lukaya yategeezezza nti ekibanja ekimutwalibwako mwe yaziika kitaawe omugenzi Bendicto Sserunkuuma eyakisenga mu 1914 n’abazaaliramu kati ng’emyaka asibye 67.\nOmulamuzi, Christopher Tindyebwa Adyeri yatuuzizza kkooti ekiro ku kibanja kino okwekkaanya ebintu ebikiriko ne bannannyini byo. Wadde yabadde tasuubira kusangawo bantu bangi, yabeekanze era ne bamukubira n’emizira ng’atuuka.\nMu baabaddewo ye RDC Hajji Abubaker Lubega Kaddunnabbi n’omumyuka Hajati Sarah Nnanyanzi nabo abaazituulamu ne zitaggwa. Aba LC baakuliddwa owa Lusango LCII, Musa Kintu ng’abantu bazze n’essuubi ly’omulamuzi okutyemula omusango.\n“Sizze kusala musango wadde okuguwozesa, awo tetunnatuukawo, wabula nnetuukidde olw’ekiragiro Makya kye yasaba nti abakozesa ekibanja kino bayimirizibwe”, Omulamuzi Adyeri bwe yakabatemye.\nYasomye amannya, Med Nyanzi, Siraje Kabanda, Diriisa Njoki, Naalongo Kaniifa, Juma Kyeyune, Hadijah Nnamiiro, Muky.\nKabejja ne Abdu Karimu nti Makya baavunaana. Agamba nti omusango gw’alina kusalibwa nga Septemba 20, 2018 mu nkizo za Makya kuba abawawaabirwa tebassaamu kwanukula kwabwe.\nYabategeezezza nti nkola ya kkooti mu kiseera kino, obutasalawo nsonga z’ettaka n’ebibanja nga tetuuseeko gye bisangibwa. Ssentebe Musa Kintu yamusabye abatangaaze ku bwannannyini bw’ekibanja obutuufu.\n“Ekibanja kiba kikyo ng'okiguze, okisikidde, bakikuwadde oba nga wakyesenzaako nnannyini kyo n’atakufaako nga Ssemateeka wa 1995 y’akikusiηηaanamu ng’okimazeemu emyaka 12 kifuuka kikyo mu tteeka.\nYabeetondedde okutuuza kkooti ekiro naye olw’emirimu okumukwata ate nga tayagala kubayiwa.\nMakya yamulambuzza amatongo g’agaali amaka ga bazadde be n’alumiriza bamulekwa okugakoonawo n’amwongerayo ku kiggya awaaziikibwa abafu abangi nga mulimu kitaawe, nnyina ne mukazi we.\nSsaalongo Makya yalumirizza bamulekwa okuziikulawo omufu ne bamutwala gy’atamanyi ng’omusango guli ku poliisi e Lusango.\nAbawawaabirwa, Kabanda, Nyanzi baalaze lumonde, ebijanjaalo, muwogo nti bya mukama waabwe Sseggujja nti bo bapakasi be.\nOmulamuzi Adyeri yabawadde olwa October 20, 2018 lw’annatyemula ku kiragiro kya kkooti n’abalabula nti ataakigondere waakusibwa.\n'Minisita, wadde omusajja yakukubye akalulu nze ndi mabega wo'\nKatikkiro Mayiga n'ebikonge beetabye mu kusiibula omugenzi Bp. Kaggwa\nOwa sipensulo e Kampala bamusse omulambo ne bagusuula e Kalungu\nMusa Kavuma owa KT ettaka limuzaalidde ebizibu


Naye ng'Abaganda bwe baagera nti ekinyumu ekingi kireka emmese obuwuulu, ne mu biseera bino ssinga omuntu teyeekomako kyangu okukifuuwa ng'akizza munda, anti ng'omukwano gusasise.\nNnaalongo Rebecca Agali ow'e Katwe agamba nti by'alabye mu bikujjuko by'ennaku enkulu tebiyinza kumuva mu mutwe era ennaku enkulu bwe zituuka n'afuna n'omukisa gw'okugabanako n'abalala tayinza kulemwa kubabuulirako bye yalaba.\n"Emyaka ng'ebiri emabega e Katwe eyo gye nsula ku baliraanwa bange, omukazi yalina akabaga ke yali ayagala okugendako ne banne nga Decembre 23. Yasaba bba kyokka n'amugaana ye n'awalaza empaka n'agenda.\nOmusajja olwakomawo nga munne Ebbinu lyavaamu amaziga... tamukubako kya mulubaale, ng'agula kkufulu ndala, ng'agiteeka ku luggi ng'agenda waabwe.\nOmukazi agenda okudda ku ssaawa nga 7:00 ez'ekiro ng'oluggi lusibe ne gamwesiba. Yasalawo okudda mu banne era gye yasula.\nEnkeera yakomawo ng'alowooza nti munne akomyewo naye teyamulabako. Ennaku enkulu bwe zaggwa omusajja n'akomawo ne mwana muwala ng'akwata kkubo kudda waka.\nNg'oggyeeko abo, Agali agamba; Mu 1999 twali mu kyalo e Busoga omukyala ng'agenda alimba muganzi we nti ali waka kumbe yali agenze mu ndongo mu bubba.\nNaye eby'embi nga binajja, mu bbaala mwe yali abasajja bwe baalwana eccupa yasibira ku mutwe gwa muwala!\nOmusajja olwabitegeera yagambirawo omukyala bikomye wano. Hajjati Nazifah Namwanje w'e Kireka agamba nti ; Mu 2017 muliraanwa wange yatta mukazi we mu bikujjuko bya Ssekukulu n'okutuusa kati omusajja akyali Luzira.\nKu Ssekukkulu kwennyini omusajja ng'agenda mu ndongo, yaleka mukazi we bafunyeemu obutakkaanya olw'okugaana okumutwala.\nOmusajja bw'adda ekiro oba omukazi yamugamba ki tewali yamanya omusajja ng'ava mu mbeera, olw'ettamiiro yasamba omukazi awabi era omukazi olwagwa eri ng'akala!\nYe Nuuru Nassanga omukulu mu kubuulirira abafumbo agamba nti ng'oggyeeko ebintu abaamawulire bye basobola okutuusa ku bantu, bingi ebitamanyika ebibaawo mu bafumbo mu biseera by'ebikujjuko by'ennaku enkulu.\nNassanga agamba nti ebikujjuko by'ennaku enkulu kyangu nnyo okuleka amaka nga gaabulukuse elw'ebyo abantu bye batera okukoleramu.


Bukedde Online - Omwana eyabuziddwawo e Nkokonjeru asattizza abatuuze\nMmengo esse omukago n'omukago gwa Bulaaya ...\nBazadde b'omwana eyava e Nkokonjeru mu disitulikiti y'e Buikwe okugenda ku kyalo Namagoma-Kakungube mu tawuni kanso y'e Kyengera mu disitulikiti y'e Wakiso okuwummula emitima gibeewanise oluvannyuma lw'okufuna amawulire ng'omwana ono bwe yabula nga ky'aggye atuukeyo.\nMourice Mukuye (7) eyali asoma P.1 ku ssomero lya Nsonga RC e Nkokonjeru nga mutabani wa Rose Mbabazi ye yabula nga December 30, 2018 nga n'okutuuka kati tannamanyikako mayitire.\nOno ategeezezza nti kati asula atunula nga n'ebirowoozo biyitiridde okumwesombako.\nNnumizibwa mu kwegatta\nLwaki ayesa nange empiki tadda?\nLwaki nvaamu amazzi agawunya?


Bukedde Online - Abavubuka balabuddwa okwewala okwenyigira mu kwekalakaasa\nPaasita Muto ayogedde ku bituuse ku Bobi...\nAkulira Abatabuliiki asabye bannabyafuzi...\nEbikumi n’ebikumi by’Abasiraamu okuva mu kibuga ky’e Mukono n’ebitundu ebirinanyeewo beeyiye mu bungi ku muzikiti omukulu mu kibuga ky’e Mukono okusaala Iddi y’okusala ebisolo ku Lwokubiri.\nAbasiraamu nga basala ente e Mukono oluvannyuma lw'okusaala. Ente ttaano ze zaasaliddwa ku muzikiti guno. Ebifaananyi bya HENRY NSUBUGA\nOkusaala kuno kwakulembeddwa Sheikh Ismail Kakumba eyasiimye abasiraamu olw’okujjumbira ensonga z’Obusiraamu.\nAbasiraamu nga basala ente e Mukono oluvannyuma lw'okusaala. Ente ttaano ze zaasaliddwa ku muzikiti guno.\nSheikh Kakumba mu kwogera ku kwekalakaasa okusasaanidde ebitundu by’eggwanga eby’enjawulo, ng’ab’ekalakaasi balaga obutali bumativu olw’ababaka ba palamenti okuli ne Robert Kyagulanyi abaakwatibwa n’okutulugunyizibwa mu ngeri ez’enjawulo oluvannyuma lw’okunoonya obululu bw’okujjuza ekifo ky’omubaka wa Arua munisipaali yalabudde abavubuka okwewala okwenyigira obutereevu mu kwekalakaasa okwo.\nAbaana nga beetegereza nga babaaga ente ezimu ku ttaano ezaasaliddwa ku muzikiti e Mukono.\nYagambye nti kikyamu abavubuka okukozesebwanga mu mbeera nga zino ez’okwekalakaasa ng’ebiseera bingi obulamu bwabwe butokomokeddemu olwo ne baleka abantu baabwe omuli abaana, abakyala n’enganda zaabwe nga babonaabona.\nSsentebe w’omuzikiti guno, Ffeffekka Sserubogo naye yavumiridde ekya gavumeti okukozesa eryanyi ku beekalakaasi n’asaba ensonga ezibaviirako okwekalakaasa ze ziba zikolebwako okusinga okujjayo abasirikale mu buli bbaalakisi naye ng’ensonga eyekalakaasisa abantu tegonjoddwa.\nOkusala Eid ku muzikiti omukulu e masaka abasiraamu bakubiriziddwa bulijjo okwewala obutabanguko kibasobozese okukuma emirembe mu bitundu byabwe gyebawangalira. Okusala kukulembeddwamu district khadh sheikh Swaib Nduuga nasaba abasiraamu okubeera obumu bewale enjawukana. Nduuga agambye nti wadde nga eggwanga mu kiseera kino liyita mukusomozebwa okwenjawulo bannayuganda balina kukanya kusaba katonda abakwatireko emirembe gisobole okubukala. Okusala kwetabiddwako ebikonge okuva mu gavumenti yawakati ne mmengo Bya Phiona Nanyomo


NGA tusemberera ebiseera by'ennaku enkulu, obubenje bweyongera olw'akayisanyo ne waasiwaasi w'okunoonya ssente naddala mu bavuzi b'ebidduka. Obubenje butuze abantu bangi ne buleka ba mulekwa ne bannamwandu nga tebalina mwasirizi.\nEmiranga, ebiwoobe n'okwaziirana bisaanikira eggwanga ne famire z'abantu olw'abaagalwa baabwe okubafaako olw'obubenje obutataddenaddala mu biseera nga bino ebyandibadde eby'essanyu! Buvunaanyizibwa bwa buli akozesa oluguudo okufaayo.\nNe bwoba ssi ggwe ali mu nsobi, leka kuguguba n'olemera mu kkubo ng'olaba waliwo ajja apaala mu ngeri etali ya buvunaanyizibwa kubanga akabenje tekatta oyo yekka ali mu nsobi. Okusinziira ku alipoota ya Poliisi ekwata ku bubenje eya 2017, eggwanga lyalimu obubenje 13,244 nga muno mwafiiramu abantu 3,500 ate abalala 10,420 ne bafuna ebisago eby'amaanyi.\nAlipoota eno era eraga nti obubenje omwafiira abantu bweyongera okuva ku 2,981 mu 2016, okutuuka ku 3,051 mu 2017. Ku 3,500 abaafa kwaliko abatambuza ebigere 1,319 n'abasaabaze 927 nga bonna awamu bakola ebitundu 65% ku bantu abaafa. Alipoota eno era eyongera okulaga nti abasajja be basinga okufiira mu bubenje nga abasajja 2,832 be baafa ate abakazi bo baali 668 mu mwaka 2017.\nAbavubuka 1,400 wakati w'emyaka 25 ne 44 be baafa nga bano bakola ebitundu 40% ku muwendo gw'Abantu abaafa. Alipoota eno era ekirambika nti obubenje businga kubeerawo wakati w'essaawa 10 ez'ekawungeezi n'essatu ez'ekiro.\nKino kiteekebwa ku motoka enyingi eziba zitambula mu kiseera ekyo ate nga n'abavuzi babeera oluusi bakooye. Mu mwaka oguwedde obubenje 5,035 bwe bwaliwo wakati w'essaawa zino ku mugatte ogwa 13,244.\nOkusinziira ku lipooti eno abantu 24 be bafa ku buli obubenje 100 obugwa. Wabula ebibalo bino bikola ku bubenje obwo bwokka obwasobola okuloopebwa ku poliisi ne buwandiikibwa. Kino kitegeeza nti wayinza okubaayo obulala bungi obutaawandiikibwa. EKIRI MU MALWALIRO KIKA Abantu bwe bafuna obubenje ku nguudo baddusibwa mu malwaliro okufuna obujjanjabi ng'eno abamu gye bafiira ate abalala ne bawona.\nMULAGO Mulago lye limu ku malwaliro agasinga okufuna ab'obubenje era wamanga gye miwendo gy'obubenje bwe bafunye wakati wa June -September 2018 Akabookisi waggulu kalaga nti wakati wa June ne September 2018, abantu 100 be bafudde obubenje e Mulago. Bwogatta omugatte gw'obubenje bwonna obw'emmotoka ne boodabooda bwe bubenje 1,991 mu bbanga ery'emyezi ena egiyise.\nDr. Alexander Bangirana omumyuka w'akulira woodi y'abobubenje e Mulago agamba nti abantu abafuna obubenje okwetoloola Kampala babaddusiza mulago nga kino kireetawo omujjuzo ogw'amaanyi mu woodi eno.\nYagambye nti bwogerageranya omuwendo gw'abalwadde n'obugazi bw'ekifo olaba nga tekimala kyetaaga kugaziyizibwa oba okufuna ekisingako. Yayongeddeko nti embalirira y'ebyobulamu ekyali ntono ng'ebikozesebwa mu woodi eno okugeza goozi, bandegi n'ebirala bitera okuggwawo, ng'omulwadde n'abantu be be balina okwegulira ebyabwe okusobola okukolebwako.\nYannyonnyodde nti ekifo awatwalibwa abalwadde abali obubi ennyo (Intensive Care Unit) tekimala okusinziira ku balwadde be bafuna. Bangirana agamba nti n'abakozi abalina okukola mu woodi eno bakyali batono okusinziira ku bwetaavu obuliwo, ekireetera obuweereza okutambula akasoobo.\nNKOZI Oluguudo lw'e Masaka lwe lumu ku nguudo ezisinga okubeerako obubenje obungi era nga abakoseddwa obubenje basinga kuddusibwa mu ddwaaliro ly'e Nkozi okusobola okufuna obujanjabi.\nEddwaaliro lino lisangibwa Nkozi ku luguudo lw'e Masaka ng'okuva ku luguudo, okulituukako waliwo kilomita bbiri n'ekitundu. Sr. Teddy Nakyanzi akulira eddwaliro lino agamba nti okuva lwe yajja mu 2014, obubenje bwe bwamwaniriza. Abalwadde bonna abafuna obubenje ku luguudo luno babaddusa ku ddwaaliro lino kubanga lye liriwo wakati wa Kampala ne Masaka.\nAgamba nti mu mwezi gumu bafuna abalwadde b'obubenje abali wakati wa 25 ne 40 ate omwaka bafuna abali wakati 300 ne 500! Okuva mu mwaka 2015 eddwaaliro lino lyakafuna abalwadde b'obubenje 1,715.\nEbyuma ebikozesebwa ku bantu abafunye obubenje nabyo bikyali bitono nnyo ekiteeka obulamu bwabalwadde mu matigga. Ambyulensi eriwo nkadde nnyo ate ng'enywa mafuta ga petulooli ekigifuula ey'ebbeeyi okuyimirizaawo. Kyetaagisa ambyulensi empya ate ng'ekozesa dizelo okusobola okuddusanga abalwadde abali obubi. Nakyanzi yannyonnyodde nti olw'obusobozi obutono bwe balina, abalwaddebabawaako bujanjabi busooka (First Aid) olwo ne babongerayo mu malwaliro agasingako.\nEBIVIIRAKO OBUBENJE Omwogezi wa Poliisi y'ebidduka mu ggwanga Charles Ssebambulidde, yagambye nti ebisinga okuvaako obubenje z'ensobi ezikolebwa abantu n'addala abagoba b'ebidduka. Yagambye nti ebintu omuli okuvugisa ekimama, obutagoberera mateeka ga ku nguudo, ettamiiro, okuvuga emmotoka eziri mu mbeera embi, okutikka akabindo bye bisinga okuleeta obubenje. Engeri enguudo gye zikolebwamu n'abavuzi ab'ekibogwe nabyo biviirako obubenje.\nEBIKOLEDDWA OKULWANYISA OBUBENJE Ssebambulidde agamba nti Poliisi ekoze kyonna ekisoboka okulaba ng'obubenje bukendeerera ddala ku nguudo era tugenda kwongeramu amaanyi nga tukolagana n'e Bannayuganda okulaba ng'ekizibu kino tukirinnya ku nfeete.\nTwafuna obuuma obusoma pamiti (permit readers) era nga buno abaserikale baffe babeera nabwo ku nguudo. Kituyambye okujjamu abo abaakozesaanga pamiti ez'ebicupuli. Okusinziira ku alipoota ya Poliisi ey'omwaka oguwedde abavuzi b'emotoka 4,085 beebaakwatibwa olw'obutabeera na pamiti zibakkiriza kuvugira ku luguudo. Aba boodabooda baali 121.\nTulina ebyuma ebikebera sipiidi omuntu z'abeera avuga (speed guns) nga bino bituyambye okulaba abavuga endiima ne tubawa ebibonerezo. Enkola eya Kawunyemu etuyambye okulwanyisa abavuga ebidduka nga batamidde. Ebikwekweto byaffe ebya Fika Salaama nabyo biyambye okutereeza enguudo.\nTuteeka abaserikale n'addala mu bitundu awatera okubeera obubenje nga bano babeera basobola okukwata buli amenya amateeka ku luguudo n'okulungamya entambula y'ebidduka. Enteekateeka ez'okukunga n'okumanyisa abantu ku mateeka g'okunguudo zituyambye nnyo okumalawo obulagajjavu.\nZino zikolebwa ekitongole kya Poliisi y'ebidduka ng'eri wamu ne Minisitule y'enguudo. Twateekawo ekitongole ekivunaanyizibwa ku kulwanyisa obuli bw'enguzi mu baserikale b'oku nguudo (Traffic Alert Squad) era nga kino nakyo kituyambye bya nsusso. Mu 2017, abaserikale 134 bebaakwatibwa nga bagya enguzi ku bavuzi b'ebidduka era ne bakangavvulwa.\nAbavuzi b'ebidduka bangi basobodde okufuna pamiti ezibakkiriza okuvuga ebidduka oluvanyuma lw'okugezesebwa abaserikale baffe mu bitundu by'eggwanga eby'enjawulo. Mu 2017, abantu 82,638 beebagezesebwa okufuna pamiti mu kuvuga ebidduka eby'enjawulo. Okusobola okufuna pamiti oteekwa okuba ng'a weewandiisa n'essomero eriyigiriza okuvuga emmotoka, nga nalyo lyewandiisa mu mateeka.\nLino lye likuleeta ku poliisi n'oyita mu kugezesebwa okwenjawulo nga bwoyita okugezesa kuno, Pamiti yo ekkukkiriza okuvuga ekidduka etandika okukolebwako.\nEBIFO AWASINGA OKUBEERA OBUBENJE (DARK SPOTS) Ku nguudo ez'enjawulo kuliko ebifo ebisinga okugwamu obubenje nga bino biyitibwa Black Spots oba Dark Spots. Ssebambuulidde agamba nti black spots zino gatera okubeera amakoona amanene, oluguudo olufunda ng'emotoka zeetomera n'addala nga ziyisinganya, obusozi obugulumidde ennyo ng'emotoka eva erudda teraba ndala ejja ng'olumu bisobola okubeera ebifo oluguudo we luyungira ku lulala. Yawadde abavuzi b'ebidduka amagezi obutavuga ndiima naddala nga bali ku nguudo ze batamanyi bulungi n'okusomanga obupande obubeera ku nguudo nga bulabula ebifo bino.\nEbifo ebisinga okubeeramu obubenje ku luguudo lw'e Masaka mulimu Kabaale-Bugonzi we baakazaako "ekoona lya Basudde", Kaddugala mu kkoona, Ndikuttamadda ekiwonvu ekiri wakati wa Mpugwe ne Matanga, Mbizzinnya ne Buwama. Ku lw'e Jinja: Mu Mabira, Kitega, Mbikko ne Nyenga. Omuvuzi olina okwegendereza ebifo bino naddala ng'oli mupya ku luguudo okusobola okwewala obubenje.\nKamuswaga akyusizza mu baminisita be


Nnabbi Mbonye asattira: Poliisi emuyise yeeyanjule...\nMuseveni awagidde okwongeza ffiizi e Makerere...\nBino biddiridde Kusasira okulengezza ssentebe wa NRM mu Kampala, Salim Uhuru nti bw’aba ayagala okumusisinkana, alina kusooka kumuwandiikira kubanga ekifo eky’obuwabuzi Pulezidenti Museveni kye yamugonnomoddeko kimussa ku ddaala ly’abantu abakulu ennyo mu ggwanga.\nKusasira okumutabukira kyaddiridde Uhuru okwemulugunya ku kulondebwa kwa Kusasira ne Bucherman, Full Figure ne Sipapa okumuyambako okukola omulimu mu bavubuka ab’omu Ghetto ne mu Kampala.\nKusasira omulimu yagutandikiddewo era yagambye nti teyazze mu byabufuzi nga Uhuru bw’alowooza wabula kukunga bantu na kuwabula Pulezidenti ku nsonga ezitabula Kampala.\n“ Uhuru y’ani okulaba Pulezidenti w’eggwanga mu kamwa? Nze mbadde mu NRM ebbanga ddene naye emirimu gya Uhuru mbadde siwulira wadde okumulanga ng’agikola.” Kusasira bwe yagambye\nYagasseeko nti, “Omuntu alwanyisa Kusasira ye mulabe wa gavumenti asooka. Katonda yantaddewo ng’olujegere era lulina kwegatta luwere ate ndi lugogo olugenda okuyitangamu bye mwetaaga okuva ewa Pulezidenti.\nAbaalemwa edda be babadde balemesa fayiro z’abantu okutuuka ku mukulembeze ate era be banjogerera.\nNdi waggulu wa Uhuru nga nze Senior Presidential Advisor ku nsonga za Kampala, (Omuwabuzi wa Pulezidenti omukulu ku nsonga za Kampala) mmanyi Kampala alimu abantu abajjamu obuzzi n’abasulamu, bonna njagala kubakunga kukulaakulana n’okuwagira gavumenti ebakulaakulanye.\nBino Kusasira yabyogeredde Kibiri gye yabadde omugenyi omukulu ku luguudo lw’e Busaabala mu kutongoza ekibiina ky’abavubuka ekya, Kibiri Grass Root Development Association ku Lwomukaaga mu bbaala ya Red Lion Bar.\nEkibiina kya NRM kirina emitendera gy’obukulembeze kwe tutambulira era gyonna giweebwa ekitiibwa okuviira ddala ku ssentebe waakyo.\nKirabika n’ekifo kyennyini kye baamuwadde tamanyi kye kitegeeza, ye alowooza nti tewaliiwo bawabuzi ba Pulezidenti balala.\nAbamu ku ffe tutadde mu kibiina kyaffe buli ekyetaagisa kyonna omuli; ensimbi enkalu, obudde bwaffe n’obulamu bwaffe bwennyini, naye kyewuunyisa nti Pulezidenti lwakyadde mu Kampala n’atwerabira.


Tukooye okutukuba awatali musango, Bannamawulire balajanidde abakulira Poliisi n'amaggye - Watchdog Uganda\nin Community News, Education, Luganda, National, News\nAbagenyi bonna nga batongoza alipoota ekwata ku ddembe lya Bannamawulire ku Hilton Hotel Kamwokya\nBANNAMAWULIRE balajanidde abakulira Amaggye ne Poliisi ya Uganda okuvaayo okukoma ku basajja baabwe balekere awo okubakubira obwerere nga bakola emirimu gyabwe.\nBategezezza nti enkolagana wakati waabwe ne bitongole bye by’okwerinda elabika yaggwawo dda, nti kubanga tebasobola kukola mirimu nga ate be balina okukola nabo babatuntuza ng’ekyokuttale.\nOkwogera bino babadde ku mukolo kwe batongolezza alipoota ekwata ku ddembe lya bannamawulire nga bwe liyimiridde mu Ggwanga omwaka 2020-2021, eyakoleddwa ekitongole ekilwanirira eddembe lyabwe ki Human Rights Network for Journalists Uganda (HRNJU), era nga baasobola okuzuula emisango 174 egyekuusa ku kutulugunya Bannamawulire.\nAlipoota elaze nti ekitongole kya Poliisi kye kikutte akati mu kutulugunya Bannamawulire era nga emisango 104 ku egyo 174 beebagizza.\nEmisango egisinga obungi poliisi yagizza mu kiseera kya byakulonda okwakaggwa nga wano bannamawulire abasinga baakubwa, okusibirwa obwerere saako n’okwononerwa ebintu byabwe ebikozesebwa mu kusaka amawulire eby’omuwemndo.\nKino kyaddirirwa Amaggye ga UPDF nga gano emisango 31 gyegazza mu bulumbaganyi obwatuusibwa ku basasi bamawulire naddala mu biseera e Ggwanga nga lisibiddwa olw’ekirwadde kya COVID 19 mu mwezi gw’okusatu omwaka ogwaggwa okusinziira ku alipoota.\nAbabaka ba Pulezidennti mu bitundu eby’enjawulo RDC’S nabo banokoddwayo nga nabo baafuuka kizibu eri abamawulire mu bitundu gye bakolera, nga okutiisatiisa saako n’okuggala emikutu gya amawulire nabyo baabifuula mugano mu kiseera ky’okulonda.\nAkulira ekitongole kya HRNJU Robert Sempala bwabadde asoma alipoota eno agambye nti kyenyamiza kubanga abakuuma ddembe abalina okukola ne bannamawulire ate be basinga okubatulugunya kyagambye nti kilina okukoma bunnambiro.\n“Tusaba Pulezidenti atandike okutulabawo sso ssi kututwalanga abantu abakola olugambo kyokka, ffe tuli bantu baakulembera era abalina omugaso mu Ggwanga, Twagala abakulira ebitongole by’okwerinda bakome ku basajja baabwe balekere awo okututulugunya kubanga okubeera munnamawulire ssi musango” Sempala bwe yategezezza.\nAmbasada wa America mu Uganda Natalie Brown yalaze obwetaavu eri abakulembeze ba Uganda okwongera okukwatagana ne bannamawulire kubanga bwe baba nga tebaliiwo e Ggwanga teritambula kubanga tewabaawo muntu afuna bikwata ku kitundu gyatabadde.\nEkitongole kya Poliisi tekyakiikiriddwa ku mukolo guno.\nKadaga Vs Oulanyah: who is fooling the public?


Ddala abantu abali mu Gulu basobola okutunuula wansi nebatulaba ffe abakyaali kunsi?\nAbantu abamu bafuna mu Abaebbulaniya 12:1 ekirowoozo nti abantu abali mu basobola otunula wansi nebatulaba: “kale naffe, bwe tulina olufu lw'abajulirwa olwenkana awo…” “Abajulirwa” bebazira b’okukkiriza abogerwako mu Abaebbulaniya 11, era olw’okubanti “twetoloddwa” bbo kiretera abawandiisi abamu okulowooza nti abazira (oba n’abantu abalala) batunula wansi gyetuli okuva mu Gulu.\nEkirowoozo ekigamba nti abantu batunula wansi okuva mu gulu okula biki byetukola kyatiikirivu mu mawanga agamu. Wabula, ne bwetwandiyagadde ekirowoozo ekigamba nti abagalwa baffe abatugendako okuba nga batulaba nga bali mu gulu, Abaebbulaniya 12:1 si kyesomesa. Ng’ezimbira ku Abaebbulaniya 11, omuwandisi atandika okusomesa (y’ensoga lwaki Esuula eye 12 etandika ne “Kale naffe”)” “Abajulirwa” be bantu Katonda basanyukira olw’okukkiriza kwabwe mu suula eye 11, era bangi mu gulu. Ekibuuzo kiri nti, bajulirwa my ngeri kki?\nEnzivuunula ye Abaebbulaniya 12:1 eri nti abasajja n’abakazi abakola “olufu olunnene olw’abajulirwa” bajulirwa eri omuwendo oguli mu bulamu oguli mu kutambulira mu bulamu obw’okukkiriza. Ebibawandiikibwako mu ndagaano enkadde biwa obujulizi eri omukisa oguli mu kulondawo okukkiriza mu kifo ky’okutya. Mu ngeri y’okukozesa ebigambo ebirala, Abaebbulaniya 12:1 egamba, “olw’okuba tulina eby’okulabirako bingi eby’abantu abagezeseddwa n’ebazuulibwa nga batuufu…” N’olwekyo, tekiri nti abantu bali mu gulu batulaba (gyoli nti obulamu bwaffu bwakabi nnyo oba nti tebalina kisinga kyebasobola kukola!), wabula kiri nti abagenda okutusooka bataddewo eky’okulabirako ekinnene gyetuli. Ebyabawandiikibwako bilina obujulizi eri okukkiriza, eri Katonda, neri amazima.\nAbaebbulaniya 12:1 eyongera n’egamba, “twambulenga buli ekizitowa n'ekibi ekyegatta naffe, tuddukenga n'okugumiikiriza okuwakana okuteekeddwa mu maaso gaffe,” Olw’okukkiriza n’okuguminkiriza kw’abakkiriza abagenda okutusooka, tusobola okulemera ku lugendo lwaffe olw’obulokozi. Tugoberera eby’okulabirako bya Ibrayimu ne Musa ne Lakabu ne Gidiyooni wamu nabalala.\nAbantu abamu basonga ku muggaga ayogerwako mu Lukka 16:28 olw’engeri gyeyayogera ku baganda be; ng’obukakafu obulaga nti emyoyo gy’abo abaafa (wakiri egiri emagombe) gisobola okulaba ebigenda mumaso ku nsi. Wabula, ekyawandiikibwa ekyo tekigamba nti omusaja omuggaga yali asobola okulaba baganda be; yali manyi nti alina baganda be, era yali manyi yali nti si bakkiriza. Abantu abamu bakozesa Okubikkulirwa 6:10 ng’obukakafu obulala: battibwa mu kaseera ak’okubonabonyezebwamu nga basaba Katonda okuwolera olw’okufa kwabwe. Wabula ekyawandiikibwa kino tekyogera kintu kyonna ku bajulizi oba abattibwa okuba nti balaba abantu abali ku nsi; kigamba nti baali bamanyi nti bagwaana obwenkanya era nga bagala Katonda abeeko kyakola.\nBayibuli teyogera butereevu nti abantu abali mu gulu tebasobola kutunula wansi nebatulaba, tetusobola kusomesa kintu ekyo. Wabula, kisoboka okuba nti tebasobola. Abantu mu gulu balabika nga abalina ebyokukola ng’okusinza Katonda, n’okunyumirwa ekitiibwa ekiri mu gulu.\nOba abantu abali mu gulu batulaba oba tebatulaba, tutambula lugendo lwabwe. Tetusuubira kubasaba lukusa oba okuwulira nga nga batukubira mu ngalo. Abaebbulaniya 12:2 etuyamba okuteeka amaaso gaffe wegaina okuba. “nga tulindirira essuubi ery'omukisa n'okulabika kw'ekitiibwa kya Katonda omukulu era Omulokozi waffe Yesu Kristo;”(Tito 2:13).


Bukedde Online - Oluggya lusimbemu emiti okulabika obulungi\nOluggya lusimbemu emiti okulabika obulungi\nByâ€™olina okumanya ngâ€™ogula ebibajje byâ€™omu nnyumba\nChristopher Mayanja, omukugu mu kulabirira empya agamba nti oluggya lwetaagamu akatundu kâ€™ebimuli amaaso kwe gawummulira omuntu nâ€™afuna ku ssanyu. Omuntu buli lwâ€™afuna ekintu ekimusanyusa, olunaku lwe luba lulungi nâ€™emirimu ne gitambula bukwakku.\nMu ngeri yâ€™emu nâ€™emiti gya mu\nMu ngeri yâ€™emu nâ€™emiti gya mugaso nnyo mu luggya. Okusooka givaamu empewo ensengejje omuntu nâ€™asobola okuba omulamu obulungi, nâ€™okuleeta ebisiikirize. Wabula emiti egyâ€™ekika kino tegyetaaga kuba miwanvu nnyo okwewala okuwogoka ne gikola obubenje ngâ€™okuba enju, abantu nâ€™ebintu ebirala.\nNâ€™olwekyo kyandibadde kirungi nâ€™osimba emiti egitawanvuwa ngâ€™ate osobola okugiryako ebibala okugeza ngâ€™emiyembe, emicungwa, amapeera nâ€™emirala.\nEmiti egisimbibwa mu ngeri eno emirala mulimu Crebia, tabibua, ficus, Benjamin ne nnyambalabutonnya. Wabula era gyetaaga okukomolwa nâ€™okusalira okwewala okusaakaatira ekiyinza okuleeta emisota, ebisaanyi nâ€™ebiwuka ebirala ebyâ€™obulabe.\nOmuddo nagwo mukulu nnyo mu luggya naddala singa gukuumibwa nga muto. Guno gukwata ettaka ne litakulugguka ate nga gukuuma ne kiragala mu luggya. Ne bwâ€™oba oluggya oluyiyeemu kkoolaasi kyandibadde kirungi nâ€™osigazaako akatundu akalimu omuddo.\nOkugukuuma nga gwa kigero ate nga tokozesezza nsimbi nnyingi, omuntu yandibadde agula akuuma akasaawa akayitibwa â€˜Bush Cutterâ€™ oba okufuna oluso. Bush Cutter kagula wakati wa 1,300,000/- ne 2,000,000/-.Â Omuntu asobola okukakozesa ye yennyini naddala singa aba nâ€™oluggya olutono ate nga nâ€™amafuta kanywa matono ddala.\nBya Edward Kalumba\nOmusomesa ali ku gwa kusobya ku muyizi wa P6\nKiki kyâ€™okola mu budde bwo obwâ€™akawungeezi?\nAb'e Kayunga bafunye ttulakita\nCranes: Omutindo gw'abazannyi gutakuza Bobby omutwe\nSula Matovu: Asikidde Mutumba ku gwa Zambia\nBobby asattira: Jjajja Waalu yandisubwa ogwa Zambia lwa buvune


Bukedde Online - Kkooti egobye okusaba kw'abaana ba Muteesa ku ttaka ly'e Mutungo\nBoofiisa basimbiddwa mu kkooti lwa kusomol...\nKKOOTI Enkulu ey’ebyettaka egobye okusaba kw’abaana ba Sekabaka Muteesa mwe babadde baagalira okubakkiriza okujulira nga bawakanya kkooti eno okugoba omusango gwabwe mwe bawakanyiza Mohammed Kasasa okubeera nnannyini ttaka lino erisangibwa e Mutungo.\nOmulamuzi Eudes John Keitirima akulira kkooti eno yagobye okusaba kuno bw'ategeezezza nti abaana ba Sekabaka Muteesa nga bakulembeddwa Omulangira David Wasajja, Nalinnya Dorothy Nasolo ne Sarah Kagere baali tebalina kusooka kusaba lukusa kuva wuwe okujulira ku nsala gye yawa mwe yagobera omusango bwe baali bawakanyiza Kasasa okubeera nnannyini ttaka ly'e Mutungo mu fayiro nnamba 622/2003.\nYagambye nti okusaba kwabwe, Wasajja ne banne bakwesigamizza ku musango oguli ku ffayiro nnamba 622/2003 mwe baagala okubaddiza ettaka lino tekyaliwo n'ebirala byonna ebyagirimu wabula yo fayiro nnamba 227/2005 mwe baawawaabira Gavumenti nga baagala ebaliyirire obuwumbi 192 nga bagamba nti baafiirwa ettaka lyabwe olw'emivuyo egyakolebwa minisitule y'ebyettaka n'eterikuuma bulungi ekyaliwo kubanga fayiro zino tezaagattibwa kubanga zaali zisaba ebintu bya njawulo wadde nga abazirimu be bamu.\nKeitirima agambye nti, fayiro 622/2003 yagobebwa okusobola okugonjoola obwannannyini bw'ettaka lino era yali ekkaddiye bwe kityo Wasajja ne banne babadde tebalina kusooka kusaba lukusa okuva mu kkooti eno okugenda okujulira mu kkooti ejulirwamu.\nYategeezezza nti mu nsala ye, Wasajja ne banne baatekaayo emisango ebiri ogumu nga baagala kweddiza ttaka lino ate endala nga baagala kuliyirirwa. Noolwekyo mu nsala gye yawa nga March 20, 2020 yagamba nti, tekyali kituufu kugatta misango ebiri egitafaanagana kubanga Wasajja ne baganda be baali basazeewo okuliyirirwa mu kifo ky'okweddiza ettaka ly'e Mutungo.\nMu kusaba kwa Wasajja ne banne omulamuzi Keitirima kwe yagobye babadde si bamativu olwa kkooti okugoba omusango gwabwe mwe baali bawakanyiza engeri Kasasa gye yafunamu ettaka ly'e Mutungo.\nBagamba nti nga May 27,2020 nga bali ew'omulamuzi Aweri Opio bakkiriziganya okugatta fayiro zombi 622/2003 ne 227/2005 ne bafuna fayiro empya 2139 /2016 kyokka bwe baagezaako okuddamu okwekkenneenya fayiro eyo Kasasa n'akiwakanya era omulamuzi n'akkiriza okusaba kwe n'agoba omusango.\nBwe batyo baasaba Omulamuzi Keitirima okubawa olukusa okujulira ku nsala ye, ekintu kye yagaanye n'abalagira okusasula Kasasa. Ettaka lino lisangibwa Mutungo mu munisipaali y'e Nakawa nga liweza yiika 640 nga liri ku Kyadondo Block 237. Bamaze emyaka 16 nga balikaayanira.\nNalinnya Dorothy Nasolo


Bukedde Online - Mwongere amaanyi mu kulyowa emyoyo - Jonah Lwanga\nSSAABASUMBA w’Eklisia y’Abasodokisi, Metropolitan Jonah Lwanga asabye Bakabona okwongera amaanyi mu kulyowa emyoyo gy’abakkiriza naddala mu kiseera ekirimu okusoomoozebwa kw’endwadde enzibu nga corona n’obunkenke obuleeteddwa embeera y’ebyobufuzi eri mu ggwanga.\nMetropolitan Jonah Lwanga ( ku ddyo) ng’ayanjulira abakkiriza Dikoni Cornelius Gulere.\nSSAABASUMBA w'Eklisia y'Abasodokisi, Metropolitan Jonah Lwanga asabye Bakabona okwongera amaanyi mu kulyowa emyoyo gy'abakkiriza naddala mu kiseera ekirimu okusoomoozebwa kw'endwadde enzibu nga corona n'obunkenke obuleeteddwa embeera y'ebyobufuzi eri mu ggwanga.\nYabadde mu Mmisa mu Klesia y'Omutukuvu Sophia ku Salaama Road e Luwafu - Makindye bwe yabadde ayawula Polof. Cornerius Gulere abadde Dikoni n'adda ku ddaala ly'Obwafaaza. Fr. Gulere y'atwala ekitongole kya Klesia eky'ebyenjigiriza era nga musomesa mu Uganda Christian University e Mukono.\nAba KCC lwe baawa embwa za Kabaka obutwa


Bukedde Online - Engeri abasajja gyebayinza okwewala obutabanguko mu maka\nAkayisanyo ka Ssekukkulu katandise\nABASAJJA bakubiriziddwa okwenyigira mu mirimu egy’enjawulo kibayambe okwongeza ku nnyingiza yaabwe mu kaweefube w’okukendeeza obutabanguko mu maka.\nLauben Muhabuzi (ku kkono) ng’ayogerako n’abamu ku basajja ku mukolo gwabwe.\nBino byogeddwa akulira ekibiina kya Men's Forum Against Domestic Violence, Lauben Muhabuzi ku mukolo gwabwe ogumalako omwaka ogw'omulundi ogwokubiri.\nMuhabuzi yategeezezza nti mu kiseera eky'omuggalo gwa corona, amaka mangi gasasise olw'embeera y'obwavu obususse mu bantu.\nMuhabuzi agamba nti ekisinze okuvaako embeera eno be bamu ku basajja abatayagala kukola nga beekwasa omuggalo gwa corona nti gwe gubalemesezza ne batuuka n'okusuulirira obuvunaanyizibwa bwabwe mu maka.\nMuhabuzi yategeezezza nti wadde nga corona akosezza ebintu bingi, kyokka omuntu eyasangibwa ng'akola emirimu egy'enjawulo takoseddwa nnyo n'ategeeza nti omusajja akola emirimu egy'enjawulo tayinza kulemwa kulabirira maka.\nOno yasinzidde wano n'awa abasajja amagenzi okwenyigira mu bulimu obutonotono okulaba nga ebiseera ebisinga babimala mu kukola n'ategeeza nti teri\nngeri musajja akola gy'ayinza kufuna kirowoozo kulwanagana na mukyala we olw'okumusaba ebyetaago by'awaka.\nMu ngeri y'emu asabye abasajja okwettanira okutereka ku ssente ezo entono ze bafuna nga bayingira ebibiina by'obwegassi n'ategeeza nti kyangu nnyo okwewola mu kibiina naddala ku bizibu ebitonotono okusinga okuddukira mu bbanka ate ezibatwalako ebyabwe olw'amagoba amangi kwe ziwolera.\nOluvannyuma baasaze kkeeki gye baagabudde era nga buli musajja yabadde ateekwa okutwalirako ab'eka ng'akabonero k'okuzimba obuvunaanyizibwa mu basajja.


Bobi Wine akiise e Mbuga - StaDailyNews\nHome Amawulire Agaakuno Bobi Wine akiise e Mbuga\nOmubaka wa Kyaddondo East mu Palamenti era nga ye mukulembeze wa NUP Kyagulanyi Ssentamu Robert (Bobi Wine) olwaleero akakasizza nti wakwewandiisa nga 3 omwezi ogujja.\nWabula nga akyalindirira olunaku lw’okwewandiisa okutuuka, Mw. Kyagulanyi asookedde Mmengo mu Bulange eno nga ye mbuga ya Buganda enkulu gyagambye nti abadde anonyeeyo mukisa.\nOmubaka Kyagulanyi eno asisinkaniddeyo Katikkiro Charles Peter Mayiga. Bano, beevumbye akafubo akamaze akabanga era nga tekakkiriziddwaamu bannamawulire.\nKatikkiro Charles Peter Mayiga n’omubaka Kyagulanyi Ssentamu.\nOluvanyuma, Katikkiro n’omugenyiwe boogeddeko eri abamawulire wamu ne eggwanga lyonna.\nMw. Kyagulanyi aloopedde owomumbuga nti agenda kuvuganya kubukulembeze bw’Eggwanga mu kalulu ka 2021.\nEra Omubaka Kyagulanyi akakasizza nti, nga “ebitundu bya Uganda ebirala bwebikoze, ne Buganda ebizibu ebigiruma ebikwase Kyagulanyi”.\nEra agambye nti Buganda bwetuma Kyagulanyi Ssentamu omuganda eyeddira e Mbogo, eba tetumye wabula eba yesitukidde.\nKatikkiro Mayiga ategeezezza Kyagulanyi ne banne abalala beyazze nabo nti Buganda eyaniriza buli omu akiika ebuga kasita aba ng’wa Kabaka wamu ne Buganda ekitiibwa.\nKatikkiro Mayiga agambye nti “Buganda tesobola kusonga ku muntu yenna kubaga Kabaka tayawula mu baanabe”.\nWabula, alambise abantu ba Buganda kwebyo byebalina okugoberera nga balonda mu 2021.\n“Mbawadde akatiba kemuba mukozesa nga mulonda. Mulonde abo abasoosowaza ensonga za Buganda ssemasonga ettaano”.\nAbamu ku bantu ababadde bakwatiriridde ku luguudo Kabakanjagala nga balindiridde Bobi Wine.\nNga tannatuuka mu Bulange, Omubaka Kyagulanyi ne banne basooke kwezooba n’abakuuma ddembe abadde babatangira obutayita ku nguudo ezimu wabula nga bbo belemye.\nEra wano, omukka ogubalagala gukubiddwa akubagumbulula. Oluvanyuma beyongeddeyo mpaka nebatuuka e Mmengo.\nPrevious articlePope Francis says homosexuals have a right to be part of the family\nNext articlePresident Museveni flags off construction works on Rwenkunye—Apac—Lira—Puranga Road


Bukedde Online - Aba Flying Squad bakutte omulala ku by’okubba bodaboda\nAlondodde mukazi we gye yanobera n'amusala...\nAB’EKITONGOLE kya poliisi ekya Flying Squad Unit bongedde okukwata abagambibwa okutta ababodaboda n’okubabba. Ku luno baayodde omuvubuka Dan Mukasa, ow’omu Lukanga Zooni e Najjanankumbi.\nOno agambibwa okuba nga y’akulira ekibinja kino mu disitulikiti ssatu; Mpigi, Butambala ne Gomba.\nOkunoonyereza kwa poliisi kulaga nti Mukasa okusinga abadde abba bodaboda mu bitundu by’e Kyambalo, Kawuula, Kijonjo, Maddu, Kifamba, Buyinja - Butooro, Kanoni, Mpigi ne Butambala, oluvannyuma n’azitunda mu bagagga e Kampala.\nOmwogezi wa poliisi mu Kampala n’emiriraano Patrick Onyango, yagambye nti n’abalala bangi be basuubira okukwata.\n“Waliwo abalala be tunoonya era nga tulina essuubi nti tujja kubakwata kubanga abantu kati batandise okutuwa amawulire mu ngeri ya kyeyagalire.\nKino kigenda kutwanguyiza emirimu gyaffe,”Onyango bwe yategeezezza.\nOkunoonyereza kwa poliisi kulaga nti waliwo ne pikipiki z’abadde abba mu Kampala okusinga mu bitundu by’e Makindye, Najjanankumbi, Namasuba, n’ebitundu ebiriraanyewo wabula ng’akatale akafuna mu bitundu by’e Mpigi, Butambala ne Gomba.\nKino kitegeeza nti pikipiki z’abadde abba mu Kampala ng’azitunda mu bitundu by’ebyalo ebirala, ate zabba mu byalo azireeta Kampala.\nOw’e Namasuba amulumirizza Poliisi yabadde yaakamukwata ne wabaawo omuvubuka Cosma Kiyimba, ow’e Namasuba n’agenda ku poliisi n’amulumiriza.\nKiyimba yategeezezza nti lumu yamuyingiza mu ddiiru ya bodaboda n’amutwala e Gomba, nti kyokka baali bakyali eyo, n’abaako akafo we yamuleka n’amugamba amulindire awo.\n“Yakomawo oluvannyuma nga wayise akabanga katono ng’alina bodaboda gy’avuga n’ahhamba ntuule tugende.\nTuba twakatambulako olugendo lutono ddala n’ayimirira ng’ahhamba nti yali yeerabidde essimu ye e Gomba bwatyo n’ansaba ku ssimu yange agende nayo bw’atuukayo akube ku yiye asobole okugifuna,” Kiyimba bw’agamba.\nAyongerako nti bodaboda kwe baali batambulira yagimulekera n’atamanya lwaki yali yeewala okugenda nayo e Gomba gye yali alese essimu ate n’asalawo n’apangisa endala kwe yagendera.\n“Nnali nnyimiridde nkyamulinda kye ssaamanya nti waaliwo abantu abaali bawondera pikipiki gye yali andekedde. Abantu bansalako okwali n’abaana abato nga ndaba basitudde emiggo eno nga bwe bakuba enduulu nga bagamba nti,… ”Omubbi…bannange omubbi wa bodaboda wuuno,” Kiyimba, bwe yategeezezza abaserikale.\nYayongeddeko nti bwe yalaba ng’obulamu bwe buli mu matigga yasalawo n’adduka emisinde kyokka amagulu ne gagaana okumweyimirira bw’atyo n’akwatibwa abatuuze ne bamukuba emiggo egyabula okumutta.\nAgamba nti oluvannyuma poliisi okuva e Kanoni y’ajja n’emutaasa ku bantu abaali bataamye okukira ennumba, era ne bamuyingiza ekkomera.\nKigambibwa nti mu kiseera ekyo, Mukasa yafuna amawulire g’okukwatibwa kwa munne era bwatyo n’ayitira eyo n’adduka.\nKiyimba agamba nti oluvannyuma yatwalibwa mu kkomera ly’e Kanoni gye yamala emyezi esatu nga musibe.\nBino bigenze okubaawo nga poliisi yaakakwata abavubuka babiri okuli John Bosco Mugisha eyeeyita Mukiga, ne Alloysius Tamale, eyeeyita Patrick Ssekyewa, oluusi eyeeyita Young Mulo.\nBano kigambibwa nti be baalabikira mu katambi akasaasaana ku mikutu gya yintanenti egy’enjawulo, nga batemula owa bodaboda Derrick Mulindwa, e Kakeeka, mu Lubaga.


Nalubega: okikola atya?: Jjajja wange yannyamba ku ntandikwa\nMaria Solome Nalubega 37, ow’e Munyonyo ye nnannyini Maria’s Collection edduuka eritunda gomesi n’engoye z’abakyala ku Kamu Kamu Plaza.\nNASOMERA Namiryango Girls gye nnamalira P7. S4 ne S6 nagimalira ku St. Josephs Nsambya.\nOkuva lwe natandika okusoma okutuuka S4 nali mbeera ne maama wange (mugenzi). Natandika okubeera ne ba ssenga bange era bwe nali mu luwummula lwa S4 jjajja wange Leticia Kikonyogo nahhamba tutandike okukola naye ku Hotel village ne tutunda naye eddagala ly’ebirime okumala emyaka 4.\nOluvannyuma natandika okupanga okugenda wabweru kubanga nali nfunyeewo ku kapito nga ne jjajja agenda kunnyongerezaako.\nNagenda e London ne ntandika okukola wabula tebyali byangu. Eno namalayo emyaka esatu jjajja nang'amba nkomewo e Uganda kubanga e London byali bigaanyi ate nga nkola nnyo naye nga nfuna kitono so nga n’okufuna obutuuze kyali kiremye.\nSsente ze nakolayo nasuubulamu engoye era bwe nakomawo e Uganda ne ntandika okuzitundira awaka nga sinnafuna dduuka olwa kapito okuba omutono. Wano wonna jjajja ye yannyambangako okunfunira ku baguzi kubanga yali amanyi abantu bangi. Bwe nafuna kapito, nafuna edduuka ku Zai Plaza naye nga mpangisa amasa abiri kwe nateekanga engoye zange.\nTebyahhendera bulungi kubanga engoye n’engatto bye nnali nsubula e London byali birungi naye ng’abantu baagala mbibaguze ku ssente ntono nga nze sifunamu. Namalawo emyaka esatu ne nfuna akaduuka akatono ku Kamu Kamu plaza.\nMikwano gyange e Londona gyayongera okumpeereza ebintu ne ntunda era ekiseera ne kituuka ne ntandika okugenda mu mawanga ag’enjawulo okwesuubulira.\nMu kusooka nalinga ntunda ngoye zokka na ngatto okutuusa bwe naweebwa amagezi okutandika okutunda gomesi kubanga abakyala baali batandise okuzettanira olw’emikolo.


AUDIO! Wuuno eyasimatuka bbomu e Komamboga abotodde ebyama wakati mu maziga, Poliisi ekutte 48 babitebye - Galaxy FM 100.2AUDIO! Wuuno eyasimatuka bbomu e Komamboga abotodde ebyama wakati mu maziga, Poliisi ekutte 48 babitebye - Galaxy FM 100.2\nAUDIO! Wuuno eyasimatuka bbomu e Komamboga abotodde ebyama wakati mu maziga, Poliisi ekutte 48 babitebye\nNovember 1, 2021 by : SK OMUZINNYI\nOmu ku bakozi eyasimatuka, okuttibwa bbomu e Komamboga e Kawempe mu Kampala omwezi oguwedde ogwa October, awanjagidde abakulembeze mu Gavumenti ssaako n’abuli muntu yenna, eyinza okumuddukira okufuna obujanjabi.\nRose Nakisita myaka 29 agamba nti, y’omu ku bakozi abaali bawereza eby’okulya ssaako n’ebyokunywa, kyokka mu kiseera kino yetaaga ssente, abasawo okuzuula engeri gye yakosebwamu.\nNakisita nga mutuuze we Bumbu- Kiteezi mu Tawuni Kanso y’e Kasangati mu disitulikiti y’e Wakiso, mukyala muzadde ng’alina omwana myezi mukaaga (6), agamba nti mu ddwaaliro gye yali e Mpererwe, bamugyeyo olw’obutaba na ssente kufuna obujanjabi.\nWakati mu kulukusa amaziga, agamba nti obulumi busukkiridde nga yetaaga obuyambi, okufuna obujanjabi, okusinga okuvundira mu nnyumba.\nEddoboozi lya Rose Nakisita\nOmu ku bali mu kujanjaba Nakisita awaka, Kevin Nagadya, agamba nti betaaga ensimbi, okumujanjaba mu kifuba, okufuna eby’okulya, eby’okunywa ssaako n’okulabirira omwana.\nWabula akulira ebyokwerinda ku kyalo Kiteezi Royce Kabogoza, awanjagidde Gavumenti okuvaayo okujanjaba abantu bonna abaakosebwa.\nKabogoza agamba nti ekyakoleddwa kikolwa kya butujju era Gavumenti yandibadde eyamba abali mu bulumi mu kiseera kino.\nAte ebitongole byokwerinda ebiri ku ddimu ly’okulwanyisa obutujju omuli ebya Poliisi, amaggye ssaako ne bambega bikutte abantu 48, abagambibwa okwenyigira mu kutabangula ebyokwerinda.\nOkusinzira ku mwogezi wa Poliisi mu ggwanga Fred Enanga, ebitongole byokwerinda, byakoze ebikwekweeto olw’obutujju obwakoleddwa e Komamboga e Kawempe ne batta omuntu omu Emily Nyinaneza ssaako n’omutujju Isaac Matovu, eyafiiridde mu bbaasi ya Swift e Lungala mu disitulikiti y’e Mpigi.\nEnanga ng’asinzira ku kitebe kya Poliisi e Naguru, agamba nti wadde 48 bali mu mikono gyabwe, ebikwekweeto bikyagenda mu maaso okuzuula abakyamu bonna.\nMungeri y’emu agamba nti wakati mu kulwanyisa obutujju mu ggwanga, Poliisi erabudde bannayuganda kwe bayinza okulabira omuntu, alabika okuba omutujju, omuli abo, abatambula nga bakanudde amaaso.\nAbalala, Poliisi egamba nti bayinza okutambula naye nga batuuyanye nnyo olw’okutya nti essaawa yonna bagenda kufa n’okutta abantu, batambula nga bali mu kusaba n’obubonero obulala.\nKITALO! Kyaddaki Poliisi efulumizza alipoota ku bbomu z’omu Kampala, guuguno omuwendo gw’abantu abattiddwa\nBIZZEEMU! Poliisi ezudde emmotoka y’omusajja n’omukyala abaakubiddwa amasasi, bazudde amasasi 4\nWUUNO! Omukyala eyasazeeko bba waya oluvanyuma lw’akaboozi akwattiddwa, yamuggyeko eky’obugagga kye\nAUDIO! Ssentebe omusiraamu eyagabye embizzi mu ssanyu yetoonze, abakulu mu ddiini bamufukamizza